Amaran ribut petir, hujan lebat di enam negeri petang ini
Oleh NURUL IZZATI ZAINI

5 Januari 2023, 5:10 pm
PETALING JAYA- Amaran ribut petir, hujan lebat dan angin kencang dikeluarkan di enam negeri sehingga pukul 7 malam ini.
Jabatan Meteorologi (MetMalaysia) menerusi kenyataan di laman sesawangnya berkata, negeri-negeri tersebut adalah Perak, Kelantan, Pahang, Johor, Sarawak dan Sabah.
“Di Perak, kawasan yang akan berdepan dengan cuaca buruk sama adalah Hulu Perak, manakala di Kelantan pula adalah Jeli, Kuala Krai dan Gua Musang.
“Situasi sama turut diramalkan di Pahang (Rompin) dan Johor (Segamat dan Kluang),” katanya.
Tambahnya lagi, amaran ribut petir turut dikeluarkan di Sarawak melibatkan kawasan Sri Aman (Sri Aman), Betong, Sarikei, Sibu, Mukah (Mukah) dan Bintulu (Tatau).
Sementara itu, seluruh Wilayah Persekutuan Labuan dijangka mengalami hujan lebat, manakala di Sabah pula kawasan yang terlibat adalah Pedalaman (Sipitang, Kuala Penyu, Beaufort dan Tambunan), Pantai Barat dan Sandakan (Beluran).

Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE


Disangka mati, mangsa kemalangan 6 hari terbaring di tepi jalan
Oleh KOSMO

5 Januari 2023, 5:00 pm
BANGKOK – Seorang lelaki yang cedera dalam kemalangan motosikal terselamat meskipun selepas enam hari terbaring di tepi sebatang jalan tanpa sebarang pertolongan, lapor laman berita Thaiger semalam.
Dalam kejadian  itu di Udon Thani, rantau Isaan,  Withawat Nanthapetch pada awalnya dilaporkan hilang pada 29 Disember tahun lalu selepas pergi ke sebuah bar bersama rakan-rakannya.
Rakaman sistem televisyen litar tertutup (CCTV) bar tersebut menunjukkan lelaki berusia 22 tahun itu berjalan keluar dari premis berkenaan sekitar pukul 1.44 pagi (waktu tempatan) sebelum dilaporkan hilang.
Ahli keluarga Withawat kemudian mencari lelaki itu selama empat hari, namun gagal mengesannya. Rakan-rakan mangsa turut memuat naik hantaran di media sosial meminta orang ramai memberikan maklumat sekiranya mereka pernah melihat lelaki itu.
Kehilangan misteri Withawat membuatkan ahli keluarga dan rakan-rakannya percaya dia telah meninggal dunia, namun mereka terus mencari lelaki berkenaan untuk membawa pulang ‘mayatnya’ ke rumah.
Bagaimanapun, nasib menyebelahi Withawat apabila bapa saudaranya, Wanna Kamrin menemui motosikal milik lelaki itu di tepi Jalan Udon-Nong Bua Lamphu dekat  Lapangan Terbang Udon Thani.

Wanna yang pada asalnya menyangkakan anak saudaranya itu telah meninggal dunia,  terkejut apabila menemui Withawat dalam keadaan masih bernyawa dan tersembunyi di sebalik rumput panjang di tepi jalan.
Selepas polis dan pasukan penyelamat tiba di lokasi kejadian, mereka mengesahkan Withawat masih hidup meskipun dia mengalami luka dan kesan gigitan serangga di seluruh badannya. Dia kemudian dibawa ke hospital untuk menerima rawatan.
Ibu Withawat meluahkan rasa gembira selepas bertemu semula dengan anaknya dan memberitahu bahawa penemuan anaknya itu merupakan hadiah terbaik sempena Tahun Baharu. – Agensi


Mahkamah: Najib fail petisyen mohon dibebas atau dibicara semula
Oleh NUZULSHAM SHAMSUDDIN

5 Januari 2023, 5:19 pm
KUALA LUMPUR – Bekas Perdana Menteri, Datuk Seri Najib Tun Razak, memfailkan petisyen kepada Kumpulan Kerja Penahanan Arbitari Pertubuhan Bangsa-Bangsa Bersatu (UNWGAD) bagi meminta beliau dibebas atau dibicara semula dalam kes SRC International Sdn. Bhd.
Peguam Tan Sri Muhammad Shafee Abdullah, yang mewakili Najib berkata anak guamnya memohon panel UNWGAD yang membabitkan lima pakar keadilan antarabangsa memutuskan bahawa penolakan rayuannya pada 23 Ogos tahun lalu, di Mahkamah Persekutuan adalah tidak adil, melanggar hak asasi manusia dan Perlembagaan Persekutuan.
Mahkamah Persekutuan juga didakwa gagal memberi peluang munasabah dan masa yang mencukupi kepada pasukan pembelaan Najib untuk berhujah mengenai kesnya.
“Mahkamah itu tidak membenarkan pembelaan untuk berhujah dalam rayuan terhadap hukuman penjara 12 tahun. Pada dasarnya, Najib dihantar ke penjara tanpa diberi peluang membela diri di Mahkamah Persekutuan.
“Beberapa hari terakhir untuk rayuan pada Ogos lalu membawa kepada ‘keadilan tergesa-gesa’ apabila peguam baharu dilantik (Datuk Mohd. Zaid Ibrahim) tidak diberikan masa yang jelas untuk membaca berpuluh ribu muka dokumen rayuan atau untuk melihat 94 alasan rayuan difailkan peguam sebelum ini,” kata peguam itu dalam sidang media di pejabatnya, di Bukit Tunku di sini, hari ini.
Mengulas lanjut, Muhammad Shafee berkata UNWGAD yang akan meneliti rayuan itu terdiri daripada lima hakim hak asasi manusia yang terkenal.

“Jika tidak adil, Najib boleh meminta kerajaan membebaskannya atau memberi perbicaraan semula. Walaupun keputusan ini tidak menjejaskan secara langsung, ia amat memberi impak kerana Malaysia mempunyai ahli perundangan yang terkenal dan kini menjadi ahli kumpulan kerja berkaitan,” katanya lagi.
Untuk rekod, pada 23 Ogos tahun lalu, Mahkamah Persekutuan mengekalkan sabitan dan hukuman 12 tahun penjara serta denda RM210 juta ke atas Najib yang didapati bersalah menyeleweng dana RM42 juta milik SRC International Sdn. Bhd.
Panel lima hakim yang dipengerusikan Ketua Hakim Negara, Tun Tengku Maimun Tuan Mat, sebulat suara membuat keputusan itu selepas mendapati pembelaan Najib sememangnya tidak konsisten dan gagal menimbulkan keraguan munasabah. – KOSMO! ONLINE


Berang putus cinta, pemuda tikam mati ibu tunggal 47 tahun
Oleh KOSMO!

5 Januari 2023, 5:30 pm
LONDON – Seorang lelaki di Britain dijatuhi hukuman penjara seumur hidup kerana menikam ibu kepada tiga anak sehingga mati dalam serangan kejam di kediaman mangsa, kurang seminggu selepas hubungan cinta mereka berakhir, lapor stesen penyiaran Sky News semalam.
John Jessop, 26, menunggang basikal sejauh 27 kilometer menuju ke rumah mangsa, Clair Ablewhite, 47, sebelum membunuh wanita berkenaan pada Februari tahun lalu.
Tertuduh mengaku bersalah dalam perbicaraan sebelum ini dan dijatuhi hukuman kelmarin di Mahkamah Diraja Nottingham. Dia akan menjalani hukuman penjara minimum 17 tahun dan lapan bulan sebelum dibenar memohon parol.
Menurut Polis Nottinghamshire, tertuduh menyerang mangsa di kediaman wanita itu di kampung Colston Bassett pada 25 Februari tahun lalu, enam hari selepas hubungan cinta mereka berakhir disebabkan perbezaan usia.
Mereka dilaporkan bertemu menerusi laman perkenalan online, enam bulan sebelum itu.
Jessop dikatakan menumbuk Clair beberapa kali dan menikam wanita berkenaan pada bahagian leher serta dada sebelum menunggang basikal untuk pulang ke rumah.

Mayat Clair ditemui oleh bapanya yang pergi ke rumahnya selepas rakan-rakan mangsa menyatakan kebimbangan mengenai keadaan wanita itu.
Menurut Inspektor Mel Crutchley, Jessop tidak menunjukkan reaksi menyesal dan secara konsisten memberikan kenyataan ‘tiada komen’ ketika disoal siasat serta tidak memohon maaf.
“Hukuman pada hari ini tidak mampu mengembalikan Clair, namun ia bermaksud Jessop akan menghabiskan sebahagian besar hidupnya di dalam penjara. Saya berharap ia dapat memberi kelegaan kepada keluarga mangsa,” kata Crutchley.
Menurut beberapa pegawai, mangsa menggunakan laman web temu janji dan berinteraksi dengan Jessop menerusi laman media sosial dan aplikasi WhatsApp.
“Jessop disahkan mengenali Clair menerusi media sosial dan menjalinkan hubungan cinta dengannya dari September 2021 hingga 19 Februari tahun lalu.
“Hubungan mereka diputuskan terutamanya disebabkan kebimbangan mengenai perbezaan usia ketara mereka,” kata Crutchley. – Agensi


Satu kes penipuan dalam talian sehari di Pahang
Oleh NORHAFIZAN ZULKIFLI

5 Januari 2023, 5:09 pm
KUANTAN – Dalam sehari secara purata sekurang-kurangnya seorang individu menjadi mangsa penipuan atas talian yang direkodkan di Pahang.
Ketua Polis Pahang, Datuk Seri Ramli Mohamed Yoosuf berkata, berdasarkan rekod jumlah mangsa penipuan atas talian pada tahun lalu mencecah 10,786 kes.
“Kes jenayah komersil akan menunjukkan trend peningkatan apabila lebih ramai yang menggunakan kemudahan internet dan atas talian untuk transaksi kewangan secara atas talian.
“Pelaku jenayah turut mengambil kesempatan penggunaan peranti komunikasi sama ada komputer atau telefon pintar untuk melakukan jenayah tipu yang dikategorikan dalam pelbagai bentuk seperti e-belian, macau scam, pinjaman tidak wujud, love scam, pelaburan, tipu tawaran kerja dan tipu penyamaran,” katanya dalam satu sidang akhbar majlis penyerahan kad prestasi kes-kes jenayah dan pencegahan Ibu Pejabat polis Kontinjen (IPK) Pahang bagi tahun 2022 bertempat di bilik media IPK Pahang, hari ini.
Menurut Ramli, daripada jumlah kes yang direkodkan, sebanyak 2,052 kertas siasatan telah dibuka dengan mencatat kerugian sebanyak RM53,025,327.84.
Jelasnya, daripada jumlah itu juga, sebanyak 993 kertas siasatan telah dituduh dengan kadar peratusan 48.4 peratus

“Penyumbang utama kesalahan kes jenayah komersil bagi tahun 2022 adalah kesalahan tipu dalam talian yang mencatat 1,694 kes dengan jumlah kerugian RM34,726,275.41.
“Mangsa yang bekerja dalam sektor pendidikan dan peniaga mencatat jumlah paling tinggi iaitu masing-masing 111 dan 196 kes dengan kebanyakannya adalah wanita berusia lingkungan 17 hingga 40 tahun,” katanya
Dalam pada itu Ramli berkata, JSJK telah berjaya mencapai sasaran tangkapan tahunan bagi kes jenayah siber pada tahun lalu dengan 543 tangkapan bersamaan 133 peratus iaitu melebihi jumlah sasaran 408 tangkapan.
“Begitu juga dengan lain-lain kes komersil iaitu sebanyak 726 tangkapan bersamaan 137.5 peratus dibuat melebihi jumlah sasaran iaitu 528 tangkapan ditetapkan,” katanya.  – KOSMO! ONLINE


Kakitangan cemas pejabat Felda Palong 14&15 terbakar
Oleh NOR AINNA HAMZAH

5 Januari 2023, 5:27 pm
JEMPOL – Kakitangan di pejabat Felda Palong 14&15, di sini cemas apabila premis kerja mereka terbakar dalam kejadian kira-kira pukul 12.54 tengah hari tadi.
Komander Operasi, Penolong Kanan Penguasa Bomba (PKPgB), Mohd. Hazreen Mohd. Zahar berkata, sepasukan anggota bomba dari Bandar Seri Jempol dikejarkan ke lokasi kejadian bersama satu jentera FRT dan satu LFRT.
Menurutnya, sebaik di lokasi, pihaknya mendapati kebakaran membabitkan sebuah pejabat dengan melibatkan sebuah bilik di situ.
“Difahamkan, ketika kejadian terdapat kira-kira enam kakitangan di pejabat berkenaan dan mereka terbau benda hangit daripada ‘distributor board’ elektrik.
“Kakitangan cuba memadamkan kebakaran tersebut menggunakan alat pemadam api, namun api semakin marak,” katanya hari ini.
Ujar Mohd. Hazreen lagi, pasukan bomba berjaya memadamkan kebakaran dan dianggarkan kebakaran bilik berkenaan sebanyak 60 peratus.

Menurutnya, tiada kakitangan yang cedera dalam kejadian tersebut, manakala punca serta jumlah kerugian masih lagi dalam siasatan. – KOSMO! ONLINE


Mahkamah: Batal lesen, 2 pemilik kelab kontroversi Crackhouse fail kebenaran semakan kehakiman
Oleh NUZULSHAM SHAMSUDDIN

5 Januari 2023, 4:58 pm
KUALA LUMPUR – Dua pemilik kelab komedi kontroversi Crackhouse, memfailkan permohonan kebenaran semakan kehakiman bagi mencabar Dewan Bandaraya Kuala Lumpur (DBKL) yang membatalkan lesen perniagaan kelab itu dan tidak membenarkan mereka mendaftarkan sebarang perniagaan di ibu kota, selama-lamanya.
Mohamad Rizal Johan Van Geyzel dan Shankar R.Santhiram selaku pemohon memfailkan permohonan itu di Mahkamah Tinggi di sini, pada 24 November lalu.
Mereka menamakan DBKL, Datuk Bandar Kuala Lumpur Datuk Seri Mahadi Che Ngah, Timbalan Menteri Wilayah Persekutuan ketika itu, Datuk Seri Jalaluddin Alias, Kementerian Wilayah Persekutuan dan kerajaan masing-masing sebagai responden pertama hingga kelima.
Berdasarkan dokumen yang diperoleh, kedua-dua pemohon memohon deklarasi bahawa keputusan dibuat DBKL dan Datuk Bandar Kuala Lumpur itu untuk membatalkan lesen perniagaan kelab komedi tersebut bertentangan dengan undang-undang.
Pemohon juga memohon deklarasi keputusan oleh Jalaluddin dan Kementerian Wilayah Persekutuan untuk melarang mereka mendaftarkan sebarang perniagaan di Kuala Lumpur buat selama-lamanya walaupun di bawah nama dan syarikat lain, adalah tidak berperlembagaan.
Sementara itu, peguam M. Pravin, yang mewakili kedua-dua pemohon ketika dihubungi mengesahkan pemfailan permohonan tersebut.

“Tarikh 26 Januari ini ditetapkan untuk pengurusan kes secara dalam talian di hadapan Hakim Datuk Amarjeet Singh,” kata peguam tersebut.
Pada 17 Ogos tahun lalu, Kosmo! melaporkan pemilik Crackhouse Comedy Club telah disenarai hitam seumur hidup daripada mendaftarkan lesen perniagaan di mana-mana premis di ibu kota.
Jawatankuasa Perlesenan DBKL bermesyuarat pada 29 Julai tahun lalu dan bersetuju untuk membatalkan lesen perniagaan kelab komedi berkenaan berkuatkuasa 30 Julai tahun yang sama.
Dalam pada itu, ketika sebutan semula kes Mohamad Rizal di Mahkamah Sesyen di sini, Hakim Nor Hasniah Ab Razak menetapkan 20 Januari ini bagi keputusan representasi dikemukakan untuk menggugurkan tiga pertuduhan.
Nor Hasniah menetapkan tarikh itu selepas Timbalan Pendakwa Raya Christopher Enteri Mawan memaklumkan kepada mahkamah hari ini bahawa keputusan representasi itu, yang difailkan pada 12 Disember tahun lepas, masih belum diperoleh pihak pendakwaan.
Mengikut tiga pertuduhan itu, Mohamad Rizal, 40, didakwa membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Facebook menggunakan nama profil ‘Rizal van Geyzel, Instagram ‘rizalvangeyzel’ dan TikTok ‘rizalvangeyzel’, antara 4 hingga 6 Julai 2022.
Ketiga-tiga hantaran itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman, Tingkat 27, Menara KPJ di sini, pada 1.17 tengah hari, 13 Julai tahun lepas.
Ketiga-tiga pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama.
Hukuman bagi seksyen itu membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan. – KOSMO! ONLINE


Tiada kerja-kerja pembersihan di Hutan Simpan Kledang Saiong
Oleh ASLIZA MUSA

5 Januari 2023, 5:02 pm
IPOH – Tiada kerja-kerja pembersihan hutan berlaku di Hutan Simpan Kledang Saiong di Kuala Kangsar seperti didakwa penduduk dan sebuah pertubuhan bukan kerajaan (NGO) alam sekitar.
Menteri Besar Perak, Datuk Seri Saarani Mohamad berkata, siasatan oleh Jabatan Perhutanan mendapati kawasan itu milik persendirian dan dibersihkan dipercayai bagi tujuan pertanian.
Katanya, kawasan hutan simpan yang didakwa berlaku pembersihan itu berada kira-kira empat kilometer (KM) dari Kampung Kepala Bendang Sayong, Kuala Kangsar.
“Berikutan aduan tersebut, pemeriksaan menyeluruh dilakukan di lokasi dan hasil semakan mendapati kawasan aduan itu terletak di luar Hutan Simpan Kledang Saiong.
“Berpandukan bacaan koordinat, aktiviti pembersihan kawasan itu melibatkan tanah beri milik iaitu tanah untuk dibangunkan.
“Mungkin kawasan itu dibersihkan untuk pertanian,” katanya dalam sidang akhbar selepas Majlis Penyerahan Insentif Kepada Kontinjen Para Sukan Malaysia XX (Para Sukma XX) di sini hari ini.

Mengulas lanjut beliau berkata, hasil semakan juga mendapati, jarak kawasan aduan dan sempadan luar Hutan Simpan Kledang Saiong pada kedudukan 1.5KM.
“Aduan itu sebenarnya tidak berasas, namun Pejabat Perhutanan Kuala Kangsar akan terus membuat pemantauan seperti biasa.
“Apa pun kita ucap terima kasih kepada mereka yang prihatin berhubung perkara itu, cuma kebimbangan itu tidak berasas kerana ia di luar kawasan hutan simpan dan kerja-kerja pembersihan dibuat oleh tuan tanah,” katanya. – KOSMO! ONLINE


Suami, isteri orang dicekup curang di dalam trak pikap
Oleh DIYANATUL ATIQAH ZAKARYA

5 Januari 2023, 4:56 pm
MELAKA – Sepasang kekasih berstatus isteri dan suami orang dicekup bermadu kasih di dalam sebuah kenderaan pacuan empat roda oleh penguat kuasa Jabatan Agama Islam Melaka (JAIM) dalam Op Perahu Darat (Opeda), malam tadi.
Pasangan berusia 40 dan 30-an itu antara enam individu yang ditahan dalam operasi bersepadu bersama pihak polis bermula pukul 10 malam dan berakhir pukul 3 pagi di sekitar daerah Melaka Tengah.
Pengarah JAIM, Datuk Che Sukri Che Mat berkata, pasangan curang itu dicekup kira-kira pukul 10.40 malam di tempat gelap di tepi jalan di Lebuh Ayer Keroh.
“Kita telah menahan pasangan ini di bawah Seksyen 53 kerana berkurung sehingga mendatangkan syak dan hasil soal siasat, kedua-duanya merupakan isteri serta suami orang.
“Wanita itu memberikan alasan menggunakan perkhidmatan e-hailing lelaki terbabit, namun gagal menunjukkan bukti tempahan di aplikasi sebelumnya akhirnya mengaku mereka adalah kenalan,” katanya dalam satu kenyataan akhbar dikeluarkan di sini, hari ini.
Mengulas lanjut beliau berkata, pasangan ketiga berusia 20-an turut dicekup di dalam kereta di pesisir Pantai Klebang dan memberikan alasan berhenti berehat di kawasan itu bagi mengisi masa sementara menunggu waktu urusan pendaftaran pernikahan di Negeri Sembilan.

“Pasangan itu mengaku bukan suami isteri, sebaliknya cuma tunangan dan telah ke Negeri Sembilan bagi urusan permohonan perkahwinan, semalam.
“Bagaimanapun urusan tersebut tidak dapat diselesaikan kerana masalah dokumen dan mendakwa pejabat agama meminta untuk datang semula ke sana hari ini, jadi sementara menunggu pagi mereka datang ke sini untuk bersiar-siar,” katanya.
Ujarnya, satu lagi pasangan muda dicekup ketika duduk bersandaran di tepi pantai sama dan memberikan alasan hanya melepak bersama selepas pulang dari kerja.
Che Sukri berkata, kesemua yang ditahan dibawa ke pejabat JAIM bagi membantu siasatan lanjut mengikut Seksyen 53 dan 71 Enakmen Kesalahan Syariah Negeri Melaka 1991. – KOSMO! ONLINE


BN Sabah umum tarik diri
Oleh MOHD RASDAN AHMAD

6 Januari 2023, 10:33 pm
PETALING JAYA – UMNO dan Barisan Nasional (BN) Sabah telah umumkan menarik diri daripada kerajaan Sabah selepas hilang kepercayaan terhadap Ketua Menteri, Datuk Seri Hajiji Noor.
Perkara tersebut telah diumumkan sendiri oleh Pengerusi UMNO Sabah, Datuk Seri Bung Moktar Radin selepas mesyuarat parti tersebut malam ini. -KOSMO! ONLINE.
BERITA LANJUT MENYUSUL..


Syamsul munafik, pengecut – Puteri Sarah Liyana
Oleh HANISAH SELAMAT

6 Januari 2023, 11:37 pm
PETALING JAYA – “Berhentilah guna nama Allah, itu tunjukkan awak munafik”.
Demikian nasihat Puteri Sarah Liyana Kamaruddin yang meminta suaminya, Syamsul Yusof jangan mempergunakan agama bagi menutup perbuatannya.
Pelakon tersebut turut menganggap
tindakan Syamsul mengumumkan pernikahan kedua dalam media sosial dan kemudian mempersalahkan dirinya adalah sikap lelaki pengecut.
“Tindakan awak sekarang sebagai lelaki pengecut. Dah kahwin baru, kemudian salahkan saya. Macam mana awak bincang dengan mak ayah saya masa nak kahwin, patutnya macam itu. Saya masih ada ibu bapa.
“Dulu dengan mama dan papa awak, awak kata, tak nak perempuan itu, tapi sekarang semuanya sudah terbalik. Berhenti daripada menyalahkan orang sekeliling,” katanya menerusi perkongsian dalam Instagram.

Hanya mengetahui sah dimadukan menerusi laman sosial dan bukannya dari mulut suami sendiri, Puteri Sarah  menempelak Syamsul supaya bersikap ‘gentleman’ dalam menangani isu rumah tangga yang disembunyikan sejak empat tahun lalu.
Kata pelakon itu, Syamsul juga bermuka-muka selain membiarkan kemelut terus berlarutan apabila enggan berbincang selepas dia memilih untuk terlebih dahuku keluar dari rumah, selain menyekat nombor telefonnya sejak setahun lalu.
“Sebelum dia ajak saya balik rumah untuk berbincang, saya nak tanya dia balik, kenapa selama ini diam? Kenapa baru sekarang nak mempersoalkan? Dan siapa yang keluar rumah dulu?
“Kenapa dibiarkan berlarutan sampaikan dah kahwin pun saya tahu dari media sosial. Kenapa tak hubungi atau cari saya di rumah keluarganya saja. Kenapa saya tinggal dengan keluarga saya, sebab saya terkontang-kanting seorang jaga anak.
“Jangan cakap saya tak cari sedangkan dia ‘blocked’ nombor telefon saya sejak setahun lalu. Saya merayu jangan bermuka-muka atau bersikap naif dalam isu ini,” kata Sarah saat dihubungi Kosmo! Online.
Menurut Puteri Sarah lagi, tuduhan Syamsul mendakwa dirinya keluar rumah dan membawa anak-anak tanpa keizinan suami juga tidak berasas sama sekali.
Malah tegasnya, jika anak-anak boleh beri kenyataan di mahkamah, mereka akan mengatakan ayah mereka yang banyak kali keluar rumah dan meninggalkan keluarga.
“Anak-anak juga selalu bertanya kenapa ayah tiada di rumah? Saya tidak lari ke mana-mana. Saya ada di rumah mertua. Sesekali di rumah mak ayah saya. Anak-anak juga di situ.
“Kenapa tak datang? Pernah ke datang? Malah ketika kami nak menunaikan umrah tahun lalu, adakah patut dia minta keluarga mertua membawa anak-anak pergi berjumpa dengannya.
“Sepatutnya dialah yang datang ke rumah keluarga untuk berjumpa anak-anak. Selama ini bukan saya tak nak berbincang, malah keluarga juga sedaya upaya menasihatinya,” ulasnya.
Bagi pelakon berusia 37 tahun itu, hakikatnya Syamsul yang memilih untuk lari daripada masalah malah gagal melunaskan tanggungjawab sebagai suami yang kononnya sudah disempurnakan dengan menyeksa batinnya.
“Tapi dia sendiri yang mengambil pendekatan untuk melarikan diri daripada masalah ini. Bila dah kahwin, baru nak cakap semua ini.
“Lelaki yang selalu guna kuasa veto dengan perkataan ‘masih suami’ tapi gagal dalam nafkah batin sehingga menganggu kesihatan mental isteri.  Inilah yang buat Islam nampak buruk di mata masyarakat bukan Islam di luar sana,” tambah Sarah panjang lebar.
Berikutan keputusan Syamsul berkahwin dengan Ira di Thailand, secara tidak langsung isteri baharu suaminya itu melanggar perintah injuksi seperti yang telah difailkan tahun lalu.
“Saya dah pernah tanya banyak kali sama ada nak berkahwin dengan Ira ataupun tidak, tapi dia tidak mengaku dan beberapa kali kata tidak mahu berkahwin dengan Ira.
“Kalau mengaku daripada awal tidaklah saya perlu saya turun naik mahkamah dan pergi ke Jabatan Agama Islam Wilayah Persekutuan (Jawi) untuk membuat laporan terhadap gangguan yang dibuat wanita itu.
“Sekarang ini isteri baharu anda telah menghina mahkamah dengan melanggar perintah injuksi. Apa pun saya jumpa isteri baru anda di mahkamah,” katanya.
Luah ibu kepada dua cahaya mata itu lagi, dia mempunyai bukti kukuh membabitkan yang boleh dibawa ke mahkamah.
“Tapi tak mengapa saya ada semua bukti membabitkan hubungan mereka. Jadi kita tunggu di mahkamah,” ulasnya lagi. – KOSMO! ONLINE


Anthony Loke minta AirAsia X mohon maaf tangguh penerbangan 5 hari
Oleh NUR HUDA MUSA

6 Januari 2023, 9:34 pm
PETALING JAYA – Menteri Pengangkutan, Anthony Loke akan meminta pihak pengurusan syarikat penerbangan AirAsia X memohon maaf kepada penumpang yang terkesan dengan penangguhan penerbangan dari Melbourne, Australia baru-baru ini.
Anthony berkata demikian ketika membalas ciapan yang dibuat oleh seorang individu berhubung masalah berkenaan yang didakwa berlaku ketika mahu menaiki penerbangan ke Kuala Lumpur pada 2 Januari lalu.
“Saya ambil maklum aduan ini. Saya akan minta pengurusan AirAsia X memohon maaf kepada semua penumpang yang terjejas.
“Suruhanjaya Penerbangan Malaysia (Mavcom) juga akan menyiasat kes tersebut,” katanya di sini hari ini.
Menurut individu itu juga, dia dan isterinya terkandas di Melbourne selepas penerbangan ditangguhkan pada 6 Januari.
Katanya, dia terpaksa berbelanja lebih dalam tempoh itu berikutan terpaksa menempah hotel pada saat-saat akhir.

“Saya juga terpaksa mengeluarkan wang ASB dan duit itu pula ‘terapung’kerana cuti umum.
“Kami hanya makan satu kali sahaja pada 1 dan 2 Januari kerana masalah itu. Kami juga sudah hubungi khidmat pelanggan AirAsia Australia, tetapi tidak menerima sebarang respons,” jelasnya.
Katanya, dia juga sudah membuat aduan kepada Mavcom serta AirAsia di Twitter tetapi masih lagi belum menerima sebarang maklum balas sehingga hari ini. – KOSMO! ONLINE.


Tuntutan saman Puteri Sarah terhadap Ira Kazar tidak terbatal
Oleh MOHD RASDAN AHMAD

6 Januari 2023, 11:57 pm
PETALING JAYA – Isu tuntutan saman dibuat pelakon, Puteri Sarah, mendakwa Ira Kazar mengganggu rumah tangganya, tidak terbatal meskipun telah sah bernikah dengan suaminya, Syamsul Yusof hari ini.
Peguam, Nor Zabetha Muhammad Nor berkata, isu saman tersebut yang difailkan Puteri Sarah di Mahkamah Sesyen Kuala Lumpur akan tetap diteruskan.
“Berkenaan isu saman sivil, ia dibuat kerana gangguan, tulisan atau muat naik luahan Ira Kazar yang dikatakan gangguan di sosial media atau di mana-mana platform.
“Jadi, seperti kenyataan Puteri Sarah, bicara kes akan berlangsung pada Ogos tahun ini.
“Perkahwinan itu tidak akan menggugurkan kes kerana tuntutannya mengenai perkara yang berlaku sebelum ini,” katanya hari ini.
Mengulas aduan dibuat Puteri Sarah ke pejabat agama terhadap Ira Kazar, Nor Zabetha berkata, implikasinya masih sama yang mana ia tidak akan digugurkan.

“Apabila aduan dibuat, jabatan agama akan buat siasatan sama ada terdapat elemen kesalahan.
“Memandangkan kes ini belum pun didakwa di mahkamah, barangkali ia dalam peringkat siasatan lagi dan tidak akan digugurkan,” ujarnya.
Sebelum ini, pergolakan rumah tangga Puteri Sarah dan suaminya, Syamsul Yusof telah berlarutan sejak empat tahun lalu.
Sehubungan itu, Puteri Sarah mengakui tidak lagi tinggal sebumbung dengan Syamsul yang dikahwininya sejak 2014.
Terdahulu, Syamsul akhirnya mengakui bernikah buat kali kedua dengan Ira Kazar di Thailand, hari ini. – KOSMO! ONLINE


Dua pengarah kanan syarikat ditahan susulan isu konsesi Menara KL
Oleh MOHD. HUSNI MOHD. NOOR

6 Januari 2023, 9:37 pm
PUTRAJAYA – Suruhanjaya Pencegahan Rasuah Malaysia (SPRM) menahan dua pengarah kanan sebuah syarikat bagi membantu siasatan berhubung pembelian saham dan pengambilalihan konsesi Syarikat Menara Kuala Lumpur.
Sumber berkata, kedua-dua pengarah syarikat bergelar Datuk berusia antara 49 dan 59 tahun itu ditahan lewat petang tadi di Ibu Pejabat SPRM, di sini.
Menurutnya, salah seorang daripada saspek tersebut ialah pengarah urusan syarikat yang dikatakan mengambil alih saham Syarikat Menara Kuala Lumpur.
“Manakala seorang lagi adalah ahli perniagaan berjawatan pengarah syarikat yang bertindak sebagai orang tengah dalam urusan pengambilalihan syarikat tersebut bagi pihak orang atasan.
“Disyaki pemilihan syarikat terbabit melibatkan permintaan wang rasuah berjumlah ratusan ribu dan seutas jam tangan mewah sebagai hadiah kepada ‘orang atasan’ bagi membantu pengambilalihan tersebut,” katanya.
Sebelum ini, SPRM dilaporkan telah menjalankan siasatan berhubung isu penjualan saham dan pengambilalihan konsesi penyelenggaraan Menara Kuala Lumpur daripada Syarikat Menara Kuala Lumpur Sdn Bhd, milik penuh Telekom Malaysia.

Beberapa saksi termasuk pegawai Kanan Telekom, Unit Kerjasama Awam Swasta (UKAS), Kementerian Komunikasi dan Multimedia serta syarikat-syarikat terlibat telah diambil kenyataan bagi membantu siasatan.
Tambah sumber itu lagi, kedua-dua saspek akan dihadapkan ke Mahkamah Majistret Putrajaya esok bagi permohonan reman di bawah Seksyen 117 Kanun Acara Jenayah.
Sementara itu, Ketua Pesuruhjaya SPRM, Tan Sri Azam Baki ketika dihubungi mengesahkan tangkapan tersebut dan kes disiasat di bawah Seksyen 16 Akta Suruhanjaya Pencegahan Rasuah Malaysia 2009.
Beliau bagaimanapun enggan mengulas lanjut berhubung penahanan itu dan berharap semua pihak tidak menimbulkan sebarang spekulasi dan memberikan kerjasama penuh kepada siasatan kes berkenaan.-KOSMO! ONLINE.


Kemelut politik Sabah: Kerajaan Perpaduan tidak terlibat
Oleh MOHD RASDAN AHMAD

6 Januari 2023, 11:52 pm
PETALING JAYA – Kemelut politik yang melanda kerajaan negeri Sabah tidak akan memberi kesan dan menjejaskan kedudukan Kerajaan Perpaduan.
Perdana Menteri, Datuk Seri Anwar Ibrahim berkata, kemelut tersebut hanya membabitkan pimpinan politik peringkat negeri Sabah sahaja tanpa melibatkan peringkat persekutuan.
“Perbincangan saya bersama Ketua Menteri Sabah, Datuk Seri Hajiji Noor, Datuk Seri Bung Mokhtar Radin (Pengerusi Barisan Nasional (BN) Sabah), Presiden Parti Warisan (WARISAN), Datuk Seri Mohd. Shafie Apdal, jalan terbaik adalah berbincang dan cari jalan penyelesaian yang baik.
“Kemelut ini tidak boleh digambarkan keadaannya hingga Persekutuan, kerana ini tidak sedikit pun mengubah kerajaan.
“Setakat ini, tidak ada sedikit pun bayangan (perubahan Kerajaan Persekutuan) melainkan yang disuarakan oleh pembangkang,” katanya dalam program Naratif Khas bersama Perdana Menteri terbitan RTM di Angkasapuri, Kuala Lumpur malam ini.
Terdahulu, UMNO dan Barisan Nasional (BN) Sabah secara rasmi membuat keputusan untuk menarik diri daripada kerajaan negeri selepas hilang kepercayaan terhadap Ketua Menteri, Hajiji Noor.

Perkara itu diumumkan oleh Pengerusi UMNO Sabah, Bung Moktar Radin selepas mengadakan mesyuarat parti tersebut malam ini.
Katanya, Hajiji telah melanggar perjanjian persefahaman yang dibentuk di bawah kerajaan negeri Sabah. -KOSMO! ONLINE.


Jay Chao sedia tangguh konsert, beri laluan Piala AFF
Oleh KOSMO!

6 Januari 2023, 10:06 pm
PETALING JAYA – Gara-gara kehilangan 21,000 tempat duduk untuk aksi Piala AFF Sabtu ini disebabkan struktur pentas konsert Jay Chou yang dalam proses pemasangan, perbalahan antara penyokong Harimau Malaya dengan peminat penyanyi Taiwan itu masih belum reda sejak semalam.
Sehubungan itu, Jay Chou menerusi InstaStorynya sebentar tadi memaklumkan beliau sedia menunda tarikh konsert Jelajah Dunia Jay Chou di Kuala Lumpur yang bakal berlangsung pada 15 Januari depan kepada suatu tarikh baharu untuk beri laluan kepada perlawanan separuh akhir Malaysia menentang Thailand.
“Peminat Malaysia, saya tahu kepentingan dan keutamaan yang anda letakkan pada bola sepak.
“Saya boleh menunda konsert saya tiada masalah, tetapi anda kena tanya kepada penganjur tempat adakah konsert saya boleh ditangguhkan?.
“Saya tidak apa-apa, asalkan saya boleh menyanyi hanya untuk peminat saya,” katanya.
Terdahulu, Kosmo! melaporkan laman Instagram milik penyanyi antarabangsa itu telah diserang oleh netizen Malaysia dan pada masa sama, peminat Jay Chou turut tidak berdiam diri serta mengecam tindakan tersebut. – KOSMO! ONLINE


BAM, Affin Group meterai kerjasama dua tahun
Oleh MUHAMMAD RIDUAN MOHD HANAFIAH

6 Januari 2023, 9:12 pm
PERSATUAN Badminton Malaysia (BAM) menerima ‘hadiah’ tahun baharu sejurus memeterai perjanjian penajaan bersama Affin Group sebagai rakan bank rasmi untuk bersama-sama meningkatkan lagi mutu badminton negara.
Penajaan selama dua tahun sehingga 2024 akan menyaksikan BAM bakal mendapat bantuan dan sokongan penuh daripada entiti perbankan negara itu.
Lebih menarik Affin turut menjadi penaja bagi kejohanan pembangunan remaja yang akan dikenali sebagai Kejohanan Jelajah Elit AFFIN 100 plus.
Selain itu, kerjasama ini juga turut meningkat sudut kewangan memandangkan skuad utama negara akan mengharungi jadual padat menjelang kelayakan ke Sukan Olimpik Paris 2024 yang akan bermula pada 1 Mei depan.
Presiden BAM, Tan Sri Mohamad Norza Zakaria berkata, kerjasama ini membuktikan BAM mampu bergerak sendiri dan tidak perlu bergantung sepenuhnya kepada dana kerajaan dalam usaha untuk memacu sukan negara ke arah lebih tinggi.
“Kami telah membincangkan mengenai kerjasama ini sejak sekian lama, tetapi baru sekarang ia dapat direalisasikan ekoran negara dilanda wabak Covid-19 dan saya dengan sukacitanya mengumumkan kerjasama ini bersama pihak Affin.

“Bagi saya sokongan pihak syarikat korporat amat penting untuk meneruskan program pembangunan dan kejohanan remaja di dalam negara ini.
“Pastinya kami akan menumpukan sepenuh perhatian untuk tempoh dua tahun yang akan datang menuju ke Sukan Olimpik Paris 2024, dan dengan bantuan yang diberikan kepada kami, ia amat bermakna dalam usaha kami untuk memburu pingat emas pertama negara di Sukan Olimpik,” jelas Norza ketika Majlis Pengumuman Penajaan BAM dan Affin Group di Menara Tun Razak, Kuala Lumpur semalam.
Sebagai rekod, ini kali kedua BAM menjalankan kerjasama dengan syarikat perbankan selepas sebelum ini badan induk badminton negara itu menjalankan kerjasama bersama Maybank sebagai penaja utama bagi tempoh enam tahun sejak 2011. -KOSMO! ONLINE


Russia tembak UFO bercahaya di langit
Oleh KOSMO!

6 Januari 2023, 9:30 pm
MOSCOW – Peluru berpandu anti pesawat Russia di bandar Rostov telah menembak jatuh sesuatu yang digambarkan dalam laporan berita tempatan sebagai objek terbang tidak dikenali (UFO), lapor akhbar Daily Star semalam.
Gabenor wilayah, Vasily Golubev menulis dalam aplikasi Telegram bahawa sebuah ‘objek bersaiz kecil dalam bentuk bola’ dikesan terbang di atas kampung Sultan Sala di daerah Myasnikovsky pada  ketinggian kira-kira 2,400 meter,  Selasa lalu.
Objek itu segera disasarkan oleh anggota pertahanan udara tempatan selepas ditemui.
Saluran berita tempatan, Pivyet Rostov melaporkan bahawa sebuah UFO dalam bentuk bola telah ditembak jatuh di langit.
Ketika menjelaskan bahawa keputusan telah diambil untuk menghapuskan objek itu, Golubev menggesa orang ramai untuk bertenang.
Beliau meyakinkan penduduk tempatan bahawa ‘langit telah dilindungi dengan pertahanan anti-pesawat’ dan tidak ada bahaya.

Saluran berita tempatan Ostorozhna, Novosti kemudian menyiarkan video sebuah objek bersinar berbentuk bola yang meletup di langit. – Agensi


BN tarik sokongan, kerajaan Sabah tumbang
Oleh KOSMO!

6 Januari 2023, 11:13 pm
PETALING JAYA – UMNO dan Barisan Nasional (BN) Sabah secara rasmi membuat keputusan untuk menarik diri daripada kerajaan negeri selepas hilang kepercayaan terhadap Ketua Menteri, Datuk Seri Hajiji Noor.
Perkara itu diumumkan oleh Pengerusi UMNO Sabah, Datuk Seri Bung Moktar Radin selepas mengadakan mesyuarat parti tersebut malam ini.
Katanya, Hajiji telah melanggar perjanjian persefahaman yang dibentuk di bawah kerajaan negeri Sabah.
“Hajiji telah mengugut kita (BN Sabah) tanpa berbincang, tanpa berunding dan sebagainya.
“Kami sebulat suara UMNO serta BN Sabah menarik diri, menarik sokongan kepada Hajiji Noor selaku Ketua Menteri,” katanya.
Tambahnya lagi, Hajiji juga tidak mempunyai kelayakan untuk menjadi Ketua Menteri bagi mentadbir negeri itu.

Gabungan Rakyat Sabah (GRS) pada September 2020 berjaya membentuk kerajaan baharu dengan majoriti tipis apabila memperoleh 38 daripada 73 kerusi Dewan Undangan Negeri (DUN) dalam Pilihan Raya Negeri (PRN) Sabah.
GRS ketika itu disokong BN dan Parti Bersatu Sabah (PBS) berjaya menewaskan gabungan Parti Warisan Sabah (WARISAN) Plus yang memperoleh 32 kerusi DUN.
Parti yang bertanding perlu memperoleh sekurang-kurangnya 37 kerusi untuk menang dengan majoriti mudah dan membentuk kerajaan.. -KOSMO! ONLINE.


Suami bunuh isteri kerana enggan bancuh kopi
Oleh KOSMO!

6 Januari 2023, 9:00 pm
JAKARTA – Seorang isteri muda yang mati dibunuh dipercayai akibat perbuatan suami bersama ipar dan ibu mertuanya di Lombok Tengah adalah seorang menantu yang rajin, kata bapa si pembunuh itu seperti dilaporkan portal berita detikbali semalam.
Kenyataan bapa si pembunuh itu yang namanya dikenali sebagai Ariah, 54, adalah berbeza dengan pengakuan suami menantunya itu kerana dia mengaku membunuh isterinya disebabkan enggan menuruti arahannya dan tidak mahu membancuh kopi.
Malah pada setiap pagi, tanpa diperintah oleh ipar dan suaminya, menantunya itu selalu membancuh kopi untuk Ariah sebelum pergi ke kebun durian iaitu tempatnya bekerja.
“Dia rajin. Kalau mertua dan kakaknya tidak di rumah, dia saja yang buat (bancuh) kopi. Tanpa disuruh,” cerita Ariah ditemui detikBali di kediamannya di Dusun Pondok Komak Desa Lantan, Kecamatan Batukliang Utara, Lombok Tengah.
Sebelum mati dibunuh, wanita itu menjadi menantu idaman keluarga kerana setiap pagi dia selalu bangun untuk mencuci pinggan.
“Tidak ada (perasaan) curiga. Saya lihat mereka tidak pernah bergaduh,” jelasnya.

Pada Selasa lalu, wanita itu ditemui mati tergantung oleh adik iparnya di rumah setelah suaminya pergi beberja di ladang.
Bagaimanapun, keluarga wanita itu curiga tentang kematiannya dan akhirnya cerita sebenar diketahui bahawa dia disyaki dibunuh oleh suami, mertua dan iparnya.
Ketiga-tiga mereka ditahan di sebuah balai polis Lombok Tengah.
Menurut seorang pegawai polis Lombok Tengah, Redho Rizki Pratama,  suaminya sengaja memukul dan mencekik isterinya dan ketika mencekik mangsa,  dia dibantu oleh ipar wanita itu hingga meninggal dunia. – Agensi


Hampir seluruh negara alami cuaca buruk malam ini
Oleh KOSMO!

6 Januari 2023, 6:50 pm
PETALING JAYA – Ribut petir, hujan lebat dan angin kencang dilaporkan melanda 11 negeri ketika ini dan dijangka berlarutan sehingga pukul 9 malam nanti.
Perkara itu dimaklumkan menerusi kenyataan yang dikeluarkan oleh Jabatan Meteorologi Malaysia (MetMalaysia) di Facebook.
Katanya, cuaca buruk itu tertumpu sekitar utara Semenanjung merangkumi seluruh negeri Perlis dan beberapa daerah di Kedah (Kubang Pasu, Kota Setar, Pokok Sena, Padang Terap, Yan, Pendang, Kulim dan Bandar Baharu) serta Pulau Pinang (Seberang Perai Utara, Seberang Perai Tengah dan Seberang Perai Selatan).
“Di Perak pula melibatkan Kerian, Larut, Matang Dan Selama, Hilir Perak, Batang Padang dan Muallim,” katanya.
Sementara itu, di Pahang, antara kawasan yang berisiko dilanda hujan lebat dan ribut petir adalah Tanah Tinggi Cameron, Lipis dan Rompin serta sebahagian daerah sekitar Selangor (Sabak Bernam, Hulu Selangor, Gombak, Petaling, Hulu Langat dan Sepang).
“Cuaca buruk yang sama turut dilaporkan melanda Kuala Lumpur, Putrajaya dan Melaka termasuk Negeri Sembilan (Jelebu dan Kuala Pilah).

“Tiga daerah di Johor iaitu Kluang, Mersing dan Kota Tinggi juga berisiko dilanda hujan lebat hingga ke malam,” ujarnya.
Tambah MetMalaysia, keadaan cuaca di Sabah, hujan lebat dilihat tertumpu sekitar Pedalaman (Beaufort dan Tambunan), Pantai Barat, Sandakan (Beluran) dan Kudat ketika ini. – KOSMO! ONLINE.


AS akan guna nama Turkiye, elak kaitan dengan ayam belanda
Oleh KOSMO!

6 Januari 2023, 8:30 pm
ISTANBUL – Jabatan Negara Amerika Syarikat (AS) menyatakan ia tidak lagi akan menulis perkataan Turkey (Turki) dan sebaliknya memanggil negara itu sebagai Türkiye, lapor portal berita The Guardian pada Khamis.
Dalam satu kenyataan jabatan itu menulis mengenai tindakan bersama antara AS dan Turkiye dan tidak lagi menggunakan perkataan Turkey.
“Kedutaan Turki memang meminta kami menggunakan ejaan ini (Turkiye) dalam komunikasi,” kata jurucakap jabatan tersebut, Ned Price.
“Jabatan akan menggunakan ejaan yang anda lihat hari ini (semalam) dalam kebanyakan konteks diplomatik dan dua hala rasmi kami termasuk dalam komunikasi awam,” katanya lagi.
Bagaimanapun, beliau berkata, perkataan Turkey tidak dilarang apabila untuk memajukan pemahaman umum yang lebih luas kerana ia difahami secara meluas oleh orang ramai di AS.
Sebelum ini, Pentagon telah menulis perkataan Turkiye sejak satu kenyataan dikeluarkan pada Ogos lalu mengenai panggilan antara ketua-ketua pertahanan Pertubuhan Perjanjian Atlantik Utara (NATO) dan kadang-kadang, Jabatan Negara AS menggunakan ejaan itu di media sosial.

Presiden Turkiye, Recep Tayyip Erdogan pada tahun 2021 mengarahkan penggunaan perkataan Turkiye secara konsisten.
Menurut portal The Guardian, penduduk Turki telah lama kecewa dengan kartun dan rujukan lain yang mengaitkan nama negara mereka dalam bahasa Inggeris dengan ayam belanda (Turkey). – Agensi


Bernikah di Thailand tanpa pengetahuan isteri pertama adalah sah
Oleh KOSMO!

6 Januari 2023, 7:57 pm
PETALING JAYA – Seorang suami yang ingin bernikah buat kali kedua di Thailand tanpa pengetahuan isteri pertama adalah sah di sisi agama.
Menurut penceramah selebriti, Ustaz Azhar Idrus, ia kerana memberitahu isteri bukan sebahagian daripada syarat sah untuk berkahwin.
Bagaimanapun, jelasnya, sebagai seorang suami, dia perlu bertanggungjawab dan bersikap jujur kepada isterinya.
“Kalau mengikut hukum, ia sah kerana tiada keperluan untuk beritahu isteri. Hanya cukup rukun dan syarat.
“Cuma kita sebagai manusia yang bertanggungjawab, kalau termakan budi dengan orang, (maka) jangan berbohong,” katanya dalam satu sesi ceramahnya di media sosial.
Azhar berkata, seorang isteri mempunyai banyak budinya dengan suami sehingga sanggup berpisah dengan keluarganya.

“Dia sanggup tinggalkan kampung lamannya untuk menemani hidup kita. Tiba-tiba kita menipu dia. Jadi perkara itu tak kena.
“Kita bukan sahaja berbohong dengan bini pertama, dengan bini muda pun kita akan berbohong. Itulah keterlanjuran daripada perkahwinan yang silap,” ujarnya. – KOSMO! ONLINE.


Ralat Syamsul simpan rahsia empat tahun – Yusof Haslam
Oleh HANISAH SELAMAT

6 Januari 2023, 8:42 pm
PETALING JAYA – Penerbit terkenal, Datuk Yusof Haslam tidak tahu menahu tentang pernikahan anaknya, Syamsul Yusof dengan Ira Kazar di Thailand, seperti diumumkan hari ini.
Sebagai bapa, Yusof hanya mampu mendoakan yang terbaik untuk anak dan menantunya, Puteri Sarah Liyana Kamaruddin, namun berasa ralat apabila Syamsul menyembunyikan perkara tersebut sekian lama.
“Saya hanya tahu mengenai pernikahan Syamsul selepas dimaklumkan seorang kakitangan Skop Productions. Dia memang tak bagi tahu apa-apa kepada saya dan ibunya.
“Siapa saya untuk menolak qada dan qadar, sebaliknya hanya dapat mendoakan yang terbaik untuk Syamsul dan Sarah. Mana-mana ibu bapa pun tentu melakukan perkara serupa.
“Cuma saya rasa ralat dengan tindakan Syamsul menyimpan rahsia perhubungannya sejak empat tahun lalu, selain enggan berterus terang kepada isterinya sehingga Sarah pula dituduh cuba buka aib suami.
“Kalau dia berterus terang lebih awal, isu ini tidak berpanjangan dan tidak diperkatakan masyarakat, tapi benda (pernikahan) sudah berlaku. Saya tak boleh cakap apa,” katanya kepada Kosmo! Online.

Begitupun sebagai orang tua, Yusof menerima perkhabaran yang bukan diluahkan secara berhadapan dengannya itu dengan berlapang dada.
“Paling penting adalah beri semangat kepada Puteri Sarah kerana sebagai isteri, dia yang menanggung segala rasa. Dia juga punya hak untuk membuat sebarang keputusan yang dirasakan wajar,” katanya lagi.
Yusof turut meninggalkan pesanan kepada Syamsul supaya jangan melupakan tanggungjawab terhadap anak-anak andai berlaku sesuatu kepada rumahtangga dengan Puteri Sarah.
Perkahwinan pasangan tersebut dikurniakan dua cahaya mata, Syaikul Islam, 5, dan Sumayyah, 3,
Petang tadi pengarah filem Mat Kilau: Kebangkitan Pahlawan itu mendedahkan sudah mengahwini Ira berwalikan ayah mertuanya yang juga pelakon terkenal, Kazar Saisi.
Pengumuman tersebut secara tidak langsung menamatkan spekulasi hubungan Syamsul dengan Ira yang didakwa berlangsung sejak empat tahun lalu. – KOSMO! ONLINE


Nenek dapat ijazah sarjana pada usia 89 tahun
Oleh KOSMO!

6 Januari 2023, 7:30 pm
TALLAHASSEE, FLORIDA – Seorang wanita warga emas di negeri Florida berjaya memperoleh ijazah sarjana pada usia 89 tahun, lapor agensi berita United press International (UPI) semalam.
Joan Donovan memakai topi dan menyarung jubah konvokesyen semasa mengadakan majlis graduasi persendirian di luar rumahnya di Florida.
Dia memperoleh ijazah sarjana dalam bidang penulisan kreatif dari Universiti Southern New Hampshire.
Menurut Donovan, dia lulus sekolah menengah pada usia 16 tahun, tetapi keluarganya tidak mempunyai wang untuk menghantarnya menyambung pengajian di peringkat universiti.
Dia kemudian menjalani beberapa kursus pasca siswazah di sekolah menengah, tetapi pendidikannya tergendala selepas dia berkahwin dan berkeluarga.
Donovan kembali ke universiti untuk mendapatkan ijazah bersekutunya selepas anak-anaknya berpindah dari rumah.

Dia kemudian lulus ijazah sarjana muda dari universiti pada usia 84 tahun setelah belajar selama empat tahun.
“Saya takut untuk memasuki kolej. Jadi saya katakan, ‘cuba sesuatu.’ Jika anda gagal, cuba lagi … tetapi teruskan mencuba,” katanya. – Agensi


Keadaan tenang di Sabah – Anwar | 15 MINIT MMTV 6 JANUARI 2023
Oleh Abdul Rahman Razali

6 Januari 2023, 6:49 pm
Keadaan tenang di Sabah – Anwar | 15 MINIT MMTV 6 JANUARI 2023.


Sabah bakal rombak Kabinet negeri
Oleh IVAN AMIRUL

6 Januari 2023, 8:01 pm
KOTA KINABALU – Sabah mengumumkan bakal merombak Kabinet Negeri berikutan perkembangan semasa politik yang berlaku di negeri ini.
Ketua Menteri, Datuk Seri Hajiji Noor memaklumkan mengenai rombakan berkenaan menerusi kenyataan ringkasnya petang ini.
Bagaimanapun, beliau memaklumkan maklumat terperinci mengenai rombakan berkenaan akan dimaklumkan kemudian.
“Maklumat lanjut akan dikeluarkan dalam masa terdekat,” katanya.
Terdahulu, terdapat khabar angin sepanjang hari ini mengenai bakal berlaku rombakan Kabinet negeri berikutan spekulasi cubaan menggulingkan Ketua Menteri sekali gus menukar kerajaan baharu.
Rombakan Kabinet negeri dibuat dipercayai berikutan cubaan itu yang dikatakan dilakukan menerusi kerjasama Parti Warisan (Warisan) dan Barisan Nasional (BN) Sabah .

Malahan rombakan turut dipercayai dikaitkan dengan sokongan Ahli Dewan Undangan Negeri (ADUN) Pakatan Harapan (PH) terhadap kepimpinan Ketua Menteri. – KOSMO! ONLINE.


Nilai kekayaan kucing Taylor Swift lebih RM426 juta
Oleh KOSMO!

6 Januari 2023, 7:00 pm
WASHINGTON – Kucing peliharaan penyanyi dan penulis lagu Amerika Syarikat, Taylor Swift bernama Olivia Benson mempunyai kekayaan bernilai AS$97 juta (RM426.2 juta), lapor majalah Business Today.
Olivia telah mengumpulkan kekayaannya sendiri dengan membintangi beberapa video muzik bersama Swift.
Ia turut mempunyai barisan cenderahati dan muncul sebagai kameo dalam banyak iklan berbajet besar, demikian laporan laman All About Cats.
Kucing baka Scottish Fold itu dinamakan sempena watak dalam drama bersiri Law & Order: SVU. Swift sudah lama menjadi peminat rancangan yang disiar saluran televisyen NBC itu.
“Saya duduk di apartmen dan menonton rancangan itu selama berjam-jam,” katanya.
Swift mendapat kucing ketiganya, Olivia pada 2014 dan kerap memuat naik hantaran mengenainya di Instagram. Dua lagi kucing Swift diberi nama Meredith Grey dan Benjamin Button.

Bagaimanapun, Olivia masih bukan haiwan peliharaan terkaya di dunia.
Gelaran haiwan peliharaan terkaya di dunia diberikan kepada seekor anjing baka German Shepherd dikenali sebagai Gunther VI yang dimiliki oleh Gunther Corporation.
Menurut laporan All About Cats, kucing bernama Nala dengan nilai bersih AS$100 juta (RM439.4 juta) ialah haiwan peliharaan kedua terkaya di dunia. – Agensi


Pesawat Papua New Guinea gagal terbang kerana tiada bahan api
Oleh KOSMO!

6 Januari 2023, 8:00 pm
PORT MORESBY – Ribuan penumpang pesawat komersial terkandas di seluruh Papua New Guinea selepas syarikat penerbangan memberhentikan operasi pesawat berikutan masalah bekalan bahan api, lapor portal berita WION semalam.
Syarikat Puma Energy yang merupakan satu-satunya pembekal bahan api di Papua New Guinea berkata, masalah tersebut itu disebabkan kekurangan mata wang asing yang dialami Bank Pusat negara berkenaan.
Mata wang asing itu antara lain turut digunakan untuk membeli bahan api dari pasaran antarabangsa.
Laporan portal berita The Guardian mendakwa bahawa terdapat kekecohan di lapangan terbang domestik utama negara tersebut di Port Moresby dengan semua syarikat penerbangan utama membatalkan operasi domestik awal Khamis lalu.
Beratus-ratus penumpang gagal menaiki kapal tebang dari Lapangan Terbang Antarabangsa Jacksons di ibu negara, menyebabkan mereka menuntut campur tangan daripada Perdana Menteri, James Marape.
Syarikat penerbangan terbesar Papua New Guinea, Air Niugini mengeluarkan kenyataan kelmarin bahawa semua penerbangan di seluruh negara akan dibatalkan kerana Puma Energy telah menggantung bekalan bahan api Jet A1. – Agensi


Wanita meninggal dunia dalam Perodua Axia
Oleh IVAN AMIRUL

6 Januari 2023, 6:31 pm
TAMBUNAN – Seorang wanita ditemui mati di dalam sebuah kereta jenis Perodua Axia di Jalan Sinurambi di sini pagi tadi.
Jurucakap Pusat Gerakan Operasi, Jabatan Bomba dan Penyelamat Malaysia Sabah berkata, pihaknya menerima panggilan berhubung penemuan mayat itu pada pukul 5.41 pagi.
“Empat pegawai dan anggota dari Balai Bomba dan Penyelamat (BBP) Tambunan digerakkan ke lokasi untuk menjalankan pemeriksaan.
“Pihak kami mendaati pintu kereta terkunci dan terdapat seorang mangsa terperangkap di dalamnya.
“Pasukan bomba kemudinnya membuka pintu kereta menggunakan peralatan khas untuk mengeluarkan mangsa,” katanya dalam kenyataan.
Mangsa bagaimanapun disahkan meninggal dunia oleh pasukan polis yang tiba di lokasi kejadian. – KOSMO! ONLINE.


Pegawai Imigresen bersyukur bebas tuduhan rasuah lepaskan warga asing
Oleh MOHD YUNUS YAKKUB

6 Januari 2023, 6:36 pm
SHAH ALAM – Seorang Timbalan Penolong Pengarah Jabatan Imigresen bersyukur apabila dilepas dan dibebaskan oleh Mahkamah Sesyen hari ini daripada tiga tuduhan rasuah berjumlah RM1,000 bagi melepaskan warga asing di Lapangan Terbang Antarabangsa Kuala Lumpur 2 (KLIA2).
Hakim Rozilah Salleh memutuskan demikian selepas pihak pembelaan berjaya membuktikan keraguan munasabah di akhir kes pembelaan terhadap tertuduh, Mohd. Faizzan Sani, 36.
Mahkamah turut memerintahkan pasport diserahkan sebelum ini dan wang jaminan dikembalikan.
“Manakala dokumen serta eksibit dipulangkan selepas 14 hari jika tiada rayuan,” katanya.
Berdasarkan pertuduhan pindaan, Mohd. Faizzan yang bertugas di pejabat operasi KLIA2 didakwa telah diberi wang suapan keseluruhan RM1,000 daripada tiga pembantu Imigresen sebagai orang tengah bagi melepaskan warganegara asing dari sebarang tindakan mengikut Akta Imigresen 1959/63.
Kesalahan didakwa dilakukan di Pejabat Imigresen, KLIA 2 pada November 2019, Januari dan November 2020.

Ia melanggar peruntukan Seksyen 2(a) Akta Suruhanjaya Pencegahan Rasuah Malaysia 2009 dan gagal melaporkan kesalahan penyogokan kepada SPRM.
Dia didakwa mengikut Seksyen 25 (1) Akta SPRM 2009 dan boleh dihukum di bawah Seksyen 25 (2) akta sama yang memperuntukkan hukuman penjara maksimum 10 tahun, denda tidak lebih RM100,000 atau kedua-duanya sekali, jika sabit kesalahan.
Dalam pada itu, Mohd. Faizzan menzahirkan rasa syukur dan gembira atas keputusan mahkamah yang memihak kepada dirinya.
“Pada April tahun lalu, saya diarahkan bela diri, perkara itu mengejutkan saya kerana menjangka akan lepas dan bebas daripada pertuduhan.
“Namun, ini memberi peluang kepada saya untuk mendapatkan dokumen membabitkan jadual tugas dan kedatangan pekerja, di situ ada keraguan terhadap pertuduhan saya,” katanya.
Pendakwaan dikendalikan Timbalan Pendakwa Raya Irna Julieza Maaras manakala Mohd Faizzan diwakili peguam Ahmad Ishrakh Saad dan Fadzil Noor Alias. -KOSMO! ONLINE.


Pembukaan tanah di Cameron Highlands: Cukup-cukuplah – Agong
Oleh LIYANA RAMLI

6 Januari 2023, 6:41 pm
CAMERON HIGHLANDS – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan kelulusan tanah untuk projek pertanian di kawasan bukit di tanah tinggi di sini ditangguhkan kelulusannya jika perlu.
Titah baginda, ini berikutan kebimbangan terhadap berlakunya bencana alam seperti tanah runtuh dan banjir disebabkan banyak kawasan bukit yang sudah diterokai untuk aktiviti pertanian.
Baginda bertitah, pembukaan tanah bukit yang telah dilakukan sudah mencukupi dan kajian harus dilakukan dalam pemberian kelulusan untuk pembukaan kawasan pertanian yang baharu di sini.
“Semasa meninjau dari Kuala Kumpur ke Kampung Bertam, Kampung Kerla termasuk Kampung Raja dan beberapa buah kampung lagi nampaknya projek-projek yang berasaskan pertanian diperluaskan lagi.
“Saya tak tahu, saya benar-benar berharap kerajaan negeri membuat kajian semula tentang projek-projek di tanah tinggi supaya kita berhati-hati dalam memberi kelulusan,” titah baginda.
Baginda bertitah demikian ketika meninjau kawasan banjir yang dilanda banjir dan majlis pengurniaan sumbangan kepada mangsa-mangsa banjir di Kampung Baru, Kampung Raja di sini hari ini.

Kampung Baru di Kampung Raja di sini dilanda banjir pada 20 Disember lalu dengan ia dikatakan berpunca daripada projek ladang sayur di kawasan bukit berdekatan kawasan perumahan itu.
Mengenai kejadian banjir di situ, Al-Sultan Abdullah bertitah, baginda amat memahami keadaan dan bersimpati dengan penduduk yang terlibat kerana terpaksa melalui kesusahan disebabkan air dari bukit, dan dari projek ladang sayur.
“Saya tidak tahu bagaimana projek ladang sayur berkenaan diberikan kelulusan. Ada kesan telah terbukti tempoh hari dan ini harus menjadi satu teladan. Saya bimbang projek berkenaan akan menjadi satu musibah pada masa-masa akan datang.
“Projek ini yang diberi kelulusan pada 2014 harus dibuat kajian semula. Pinggir bukit telah dipotong, saya harap kerajaan negeri memberi perhatian.
“Enough is enough (cukup-cukuplah)! Saya dah cakap dari dulu dan sekarang, tidak perlu ada lagi illegal cultivation (pertanian haram).
“Saya berharap segala projek atas bukit yang tinggi ini perlu diberi perhatian yang serius. Bersyukur tidak kehilangan nyawa dalam musibah ini,” titah baginda.
Al-Sultan Abdullah turut menitahkan pihak yang berkenaan agar turun padang dan melihat sendiri keadaan penerokaan tanah untuk ladang di Cameron Highlands. – KOSMO! ONLINE.


Putera Harry hilang teruna kepada wanita lebih tua
Oleh KOSMO!

6 Januari 2023, 5:58 pm
LOS ANGELES – Anggota kerabat diraja Britain, Putera Harry menjelaskan bagaimana sebagai seorang pelajar berusia 17 tahun di Eton, England, beliau hilang teruna kepada wanita yang lebih tua daripadanya di padang belakang sebuah pub, lapor portal Daily Star semalam.
Dalam sebuah buku memoirnya, Duke of Sussex itu menulis: “Saya ‘menaikinya’ dengan cepat, selepas itu dia menampar dan ‘menghantar’ saya pergi.’
Nampaknya, ketidakbijaksanaan itu telah dikesan kerana Putera Harry kemudiannya menceritakan bagaimana seorang pengawal peribadi diraja telah dihantar untuk ‘mencari kebenaran’ tentang kejadian itu.
Bagaimanapun, beliau terus menerangkan dalam buku baharunya berjudul ‘Spare’, bahawa pengawal diraja bernama Marko sebenarnya telah dihantar oleh ayahandanya ketika itu, Putera Charles untuk menyiasat khabar angin bahawa Harry mengambil dadah semasa menghadiri sekolah berasrama terkemuka itu.
Putera Charles kini  Raja Britain dengan gelaran Raja Charles III setelah bondanya, Ratu Elizabeth II mangkat pada September tahun lalu.
Dalam pada itu, apabila pakar keselamatan tersebut mula menyoalnya, Putera Harry menulis: “Saya mengesyaki dia merujuk kepada kehilangan teruna saya. Episod memalukan dengan seorang wanita tua yang suka kuda bersifat kejantanan”.

Putera Harry berkahwin dengan aktres Amerika Syarikat (AS), Megan Markle pada 19 Mei 2018 di Istana Windsor, Britain. – Agensi


Tidak boleh salah guna kuasa menteri batalkan konsert – Hannah Yeoh
Oleh NUR HUDA MUSA

6 Januari 2023, 6:47 pm
PETALING JAYA – Menteri Belia dan Sukan, Hannah Yeoh menegaskan dirinya tidak boleh menyalah gunakan kuasa sebagai menteri untuk ‘mengorbankan’ konsert penyanyi Taiwan, Jay Chou yang dijadual berlangsung 15 Januari ini.
Yeoh berkata demikian ketika mengulas kenyataan Ketua Pemuda Bersatu (Armada), Wan Ahmad Fayhsal Wan Ahmad Kamal yang menggesa Yeoh berbuat demikian bagi membolehkan Stadium Nasional Bukit Jalil digunakan sepenuhnya untuk perlawanan bola sepak separuh akhir pertama Piala AFF Sabtu ini.
Yeoh memaklumkan, konsert Jay Chou itu merupakan konsert ‘world tour’ dan sebanyak 45,000 tiket sudahpun terjual.
“Axiata Arena hanya boleh muat 13,000 penonton sahaja.
“Nak keluarkan kenyataan politik, kena rajin semak fakta dulu,” katanya dalam satu ciapan di Twitter tadi.
Semalam, Yeoh menjelaskan sebanyak 21,000 tempat duduk di Stadium Nasional Bukit Jalil terpaksa dikosongkan berikutan kerja-kerja pemasangan struktur pentas konsert berskala antarabangsa yang berlangsung pada 15 Januari nanti.

Katanya, pemasangan struktur pentas di lokasi konsert berkenaan ditempah awal oleh pihak penganjur sejak Mac 2019 dan mustahil untuk mengubah situasi berkenaan memandangkan itu turut melibatkan jumlah kru yang ramai.
Isu kekosongan 21,000 tempat duduk itu juga mendapat kritikan daripada peminat bola sepak tanah air.- KOSMO! ONLINE.


Tahniah sebab akhirnya mengaku – Puteri Sarah Liyana
Oleh HANISAH SELAMAT

6 Januari 2023, 5:16 pm
PETALING JAYA – Sejurus pengarah kontroversi Syamsul Yusof membuat pengakuan telah menikahi Ira Kazar, Puteri Sarah Liyana Kamaruddin terus melayangkan ucapan tahniah kepada suaminya itu.
Kata pelakon itu, masa yang ditunggu-tunggu akhirnya tiba apabila Syamsul membuat pendedahan sudah berkahwin dua, selain telah berdaftar selepas sekian lama menjalani prosedur tersebut di negara jiran.
Puteri Sarah juga memberi bayangan bakal membongkarkan sesuatu menerusi satu video yang bakal dikongsikan dalam masa terdekat.
“Semua yang berlaku dituding sebagai kesilapan saya? Sekejap, saya tengah ‘shooting’. Kejap lagi saya buat video. Tunggu ye.
“Apa apa pun tahniah sebab akhirnya mengaku (poligami) dan berdaftar (nikah). Selepas berbulan nikah di Thailand kan,” katanya menerusi perkongsian di InstaStory.
Begitupun, nyata ibu kepada dua cahaya mat aitu musykil apabila dirinya pula dipersalahkan atas semua perkara.

Syamsul, 38, mendedahkan memilih untuk bernikah dengan Ira di Thailand hari ini bagi  memudahkan beberapa perkara.
Menerusi gambar yang dikongsikan, pemergian pasangan tersebut turut disertai bapa pengantin perempuan yang juga pelakon, Kazar.
Sebelum ini Puteri Sarah menyatakan suaminya sudah berkahwin dua di Selatan Thailand, namun dinafikan Syamsul yang kemudian mahu mengambil tindakan undang-undang terhadap Jabatan Agama Islam Wilayah Persekutuan (JAWI). – KOSMO! ONLINE


Dua ‘tokan’ dadah dicekup ketika tunggu pelanggan
Oleh ISWAN SHAFIQ ISA

6 Januari 2023, 6:24 pm
SEBERANG PERAI – Dua lelaki termasuk seorang penghantar makanan yang disyaki ‘tokan’ dadah berjaya diberkas dalam satu serbuan di sebuah restoran di Jalan Raja Uda, Butterworth, di sini kelmarin.
Ketua Polis Daerah Seberang Perai Utara, Asisten Komisioner Mohd. Radzi Ahmad berkata, susulan serbuan kira-kira pukul 5.30 petang itu, polis turut merampas pelbagai jenis dadah bernilai RM104,879 yang dijumpai dalam sebuah kereta yang diletakkan di belakang restoran berkenaan.
Terdahulu katanya, satu risikan berkaitan telah dijalankan oleh Bahagian Siasatan Jenayah Narkotik di ibu pejabat polis daerah (IPD) itu susulan maklumat yang diterima.
Beliau berkata, ketika ditahan, kedua-dua suspek yang masing-masing berusia 22 dan 25 tahun itu dipercayai sedang menunggu pelanggan.
“Hasil pemeriksaan kemudian menjumpai sebanyak 88 bungkus dadah heroin seberat 4,995 gram bernilai RM66,933 dalam kereta terbabit.
“Turut ditemui adalah satu bungkusan dadah jenis ganja seberat 1,009 gram dan 984 gram dadah jenis syabu yang masing-masing bernilai RM2,522 dan RM35,424,” katanya dalam satu sidang akhbar di sini, hari ini.

Selain dadah, kata Mohd. Radzi, polis turut merampas sebuah kereta jenis Toyota Vios bernilai RM90,000 yang digunakan suspek kerana dipercayai telah dicuri susulan satu laporan kehilangan kenderaan yang dilaporkan di Johor kira-kira tiga tahun lalu.
Dalam pada itu katanya, kedua-dua suspek dipercayai terlibat dengan kegiatan pengedaran dadah itu sejak Disember lalu dan mempunyai rekod lampau berkaitan bahan terlarang itu.
“Kes itu kini disiasat mengikut Seksyen 39B Akta Dadah Berbahaya 1952 dan mereka (suspek) turut direman sehingga Selasa depan bagi membantu siasatan.
“Ketika ini, siasatan lanjut masih dijalankan termasuk untuk mengesan lebih ramai rangkaian sindiket pengedaran dadah tersebut termasuk pembekal (dadah) yang dipercayai tinggal di bahagian pulau (George Town),” katanya.
Kesemua dadah yang dirampas itu boleh digunakan oleh seramai 34,940 penagih jika ia terlepas ke pasaran gelap. – KOSMO! ONLINE.


Janna Nick ajak netizen boikot Syamsul Yusof
Oleh NUR AL-FAIRUZA SYARFA NOR SAIDI

6 Januari 2023, 6:38 pm
PETALING JAYA – Selebriti versatil Janna Nick tidak berdiam diri apabila tampil mempertahankan rakan baiknya, Puteri Sarah dengan memuat naik beberapa hantaran berbaur hentaman yang dipercayai ditujukan kepada pengarah kontroversi, Syamsul Yusof.
Walaupun tidak menyebut sebarang nama, Janna berkongsi rasa berang apabila menyifatkan Syamsul sebagai seorang suami yang telah menganiya isteri yang juga ibu kepada dua orang anaknya.
Bahkan, pelakon dan juga penyanyi itu turut meminta agar Syamsul tidak menjadi munafik dan berhenti daripada memanipulasi perkara yang telah dia lakukan.
“Berhenti bermanipulasi. Jangan aniaya isteri yang merupakan ibu kepada anak-anak sendiri. Kalau dah tak cinta, lepaskan. Bukan gantung tak bertali.
“Jangan jadi munafik,” tulisnya.
Menerusi hantaran berbeza, Janna atau nama lengkapnya Nurul Jannah Muner, 28, turut berkongsi keadaan dan kepayahan yang dilalui Puteri Sarah dalam menguruskan anak-anak tanpa suami disisinya.

“Saya sendiri bersamanya (Puteri Sarah) masa anak dia masuk hospital. Bapa dia mana? Lepas tangan. Bini itulah yang ke hulu ke hilir jaga anak.
“Hantar anak pergi sekolah. Balik sekolah seorang diri. Kau? Adakah kau fikir duit adalah segalanya?” jelas Janna.
Katanya lagi, dia tidak mempunyai niat untuk mencampuri urusan rumah tangga orang lain, namun berasa sangat marah apabila Syamsul telah menuduh Puteri Sarah sebagai isteri derhaka.
“Saya tidak akan masuk campur kalau kau diam. Dah kahwin, okay cukup. Jangan cakap dia (Puteri Sarah) derhaka.
“Kepada semua lelaki di muka bumi ini, jangan aniaya isteri. Paling teruk bila kau guna agama untuk tutup kesalahan kau,” luah Janna.
Dalam pada itu, pelantun lagu Gatal itu juga bersumpah untuk tidak didekati lelaki seperti itu walaupun ditawarkan dengan habuan wang tunai sebanyak RM100 juta.
“Maaf saya tidak boleh bersama lelaki seperti ini. Sumpah saya tidak boleh. Bagilah duit RM100 juta sekali pun, saya tetap tidak mahu,” jelasnya yang turut mengingatkan lelaki lain supaya tidak memijak perempuan.
Disebabkan rasa marah, Janna mengakui berasa sangat benci dengan Syamsul dan mengajak pengikutnya untuk memboikot lelaki tersebut.
“Saya sangat benci dia. Sebab itu saya lapor akaun Instagram dia. Jom sama-sama lapor dan boikot. Berani dia gunakan media sosial untuk memanipulasi dan aniaya isteri dia,” ujarnya.
Selepas sekian lama ‘drama’ rumah tangga antara Puteri Sarah dan Syamsul Yusof berlarutan gara-gara orang ketiga, industri seni hiburan hari ini dikejutkan dengan pengakuan daripada pengarah itu apabila mengakui telah bernikah dengan Ira Kazar di Thailand, hari ini.
Syamsul atau nama sebenarnya Mohd. Syamsul Mohd. Yusof itu berkata, pernikahan bersama wanita yang selama ini dikaitkan sebagai orang ketiga dalam rumah tangganya bersama pelakon Puteri Sarah Liyana itu diwalikan oleh bapa kandung Ira, juga pelakon senior Kazar Saisi.
“Alhamdulillah, hari ini Ira Kazar telah sah menjadi isteri saya, sah di sisi syarak di sisi Tuhan,” dedah Syamsul dalam sebuah video Instagramnya.
Pengakuan tersebut sekali gus menafikan segala dakwaan mengatakan mereka telah bernikah sebelum ini adalah tidak benar.
Jelas pengarah Mat Kilau: Kebangkitan Pahlawan itu, mereka terpaksa memilih bernikah di Thailand atas beberapa faktor dan memudahkan urusan. Apa penting, pernikahan mereka didaftarkan dan mengikut cara yang sah.
Sehingga hari ini, Syamsul juga mengakui, masih bergelar suami kepada Puteri Sarah dan merayu wanita itu untuk pulang ke rumah bagi menyelesaikan kemelut mereka secara baik. – KOSMO! ONLINE
-HABIS


Lelaki sambut anak ke-60 pada usia 50 tahun
Oleh KOSMO!

6 Januari 2023, 6:30 pm
KARACHI –  Seorang lelaki, Sardar Jan Mohammad Khan Khilji berusia 50 tahun dari Pakistan, menyambut kelahiran anaknya yang ke-60 baru-baru ini, lapor portal berita Times Now semalam.
Lelaki bergelar doktor itu tinggal dekat bandar Quetta dan berkahwin dengan tiga orang wanita selain dikenali kerana mempunyai sebuah keluarga yang besar.
Sardar yang gembira kini mencari wanita keempat kerana dia berharap untuk berkahwin lagi walaupun umurnya semakin meningkat dan berharap memperoleh lebih ramai anak lelaki serta perempuan.
“Saya telah meminta semua rakan untuk membantu saya mencari gadis untuk perkahwinan keempat,” kata lelaki itu kepada Perbadanan Penyiaran British (BBC).
Dia juga mahu menempatkan seluruh keluarganya di rumah yang sama, namun peningkatan paras inflasi di negara itu telah memberi kesan kepada kewangan Sardar.
“Perniagaan terhenti. Harga semua barangan asas termasuk tepung, minyak sapi dan gula naik tiga kali ganda. Sejak tiga tahun lalu, semua rakyat Pakistan termasuk seluruh dunia menghadapi kesukaran termasuk saya,” kata lelaki itu.

Namun, lelaki nekad itu melakukan segala yang mungkin untuk menampung perbelanjaan anak-anak dan isteri-isterinya.
Bercakap mengenai aktiviti santai bersama keluarga, Sardar  menyatakan bahawa dia suka melancong bersama keluarga namun menjadi mustahil baginya kerana dia memerlukan banyak kenderaan untuk membawa keluarganya pergi melancong.
“Jika kerajaan memberi saya bas, saya boleh membawa semua anak saya ke Pakistan dengan mudah,” kata lelaki itu yang bermimpi membawa anak-anaknya ke serata Pakistan. – Agensi


Artikel ajar pasangan elak ‘ditangkap basah’ dikecam
Oleh KOSMO!

6 Januari 2023, 6:18 pm
PETALING JAYA – Tindakan sebuah portal majalah memuat naik artikel memberi panduan untuk mengelakkan ‘ditangkap basah’ sewaktu berdua-duaan mengundang kecaman daripada umat Islam.
Tinjauan Kosmo! mendapati, berdasarkan artikel tersebut, ia memetik panduan dikongsikan pengguna-pengguna ruangan komunikasi atas talian serta dimuat naik pada portal itu tiga hari lalu.
Apabila pengguna masuk ke portal itu dan mahu membaca artikel tersebut, terpampang amaran ia perbincangan kesihatan seksual serta untuk orang dewasa.
Artikel sebuah portal majalah yang memberi panduan elak ditangkap basah.
Antara individu yang mengecam ialah pendakwah bebas, Firdaus Wong Hai Hung yang mempersoalkan tindakan portal majalah itu yang disifatkan mengajar pengguna untuk mengelak ditangkap ketika berzina.
“Majalah mengajar bagaimana untuk elak ditangkap ketika berzina. Adakah ‘content’ sebegini sesuai dengan adab ketimuran kita di Malaysia dan selari dengan undang-undang negara?
“Apabila Jabatan Agama Islam Melaka cadang kawal pemakaian di Pulau Besar, agama Islam dilabel agama pengacau. ‘Content’ begini tak dikira mengacau dan mempromosi zina dalam kalangan umat Islam?,” katanya pada hantaran media sosial beliau.

Dalam pada itu, orang ramai memberikan pelbagai maklum balas termasuk marah dan mengecam artikel tersebut.
“Orang sekarang makin berani, tak segan promosi benda-benda yg bertentangan dengan agama Islam. Lagi-lagi anak muda zaman sekarang,” kata Kamil Fakhruddin.
“Nauzubillah, semakin berani ya. Terima kasih Bro Firdaus kerana selalu cakna dengan keadaan semasa,” kata Suzita Ita. – KOSMO! ONLINE.


Pelajar lelaki murung parah jatuh bangunan sekolah
Oleh MOHD. HUSNI MOHD. NOOR

6 Januari 2023, 5:06 pm
SEPANG – Seorang pelajar lelaki tingkatan tiga parah selepas dipercayai terjatuh tingkat tiga bangunan sekolahnya di sini pagi tadi.
Difahamkan, pelajar berusia 15 tahun itu kini dirawat di Zon Merah, Hospital Putrajaya di sini.
Remaja itu dilaporkan berada dalam keadaan kritikal serta masih tidak sedarkan diri.
Dalam kejadian pada pukul 10 pagi itu, pelajar berkenaan ditemui terbaring dan berlumuran darah di kepala oleh guru di sekolahnya.
Ketua Polis Daerah Sepang, Asisten Komisioner Wan Kamarul Azran Wan Yusof berkata, siasatan awal mendapati, tiada unsur jenayah dalam kejadian itu. Menurut saksi, dia melihat mangsa di kaki lima tingkat tiga bangunan berkenaan sebelum terjun.
“Kami juga dimaklumkan pihak sekolah bahawa pelajar itu dilaporkan pernah kemurungan ketika berada di sekolah. Pelajar itu juga pernah beberapa kali menjalani kaunseling dari pihak sekolah.

“Malah, dia juga pernah menerima rawatan psikiatri di Hospital Serdang kerana menelan parasetamol sebanyak 38 biji,” katanya ketika dihubungi hari ini.
Katanya, salah seorang saksi yang ditemui mendedahkan pelajar itu pernah menceritakan mengenai tindakan menelan parasetamol dan pernah mencederakan tangan menggunakan pisau pemotong kertas. – KOSMO! ONLINE


Kes ASF dikesan di ladang babi P. Pinang
Oleh SAFINA RAMLI

6 Januari 2023, 4:47 pm
GEORGE TOWN – Sebuah ladang babi di daerah Seberang Perai Selatan (SPS) dekat sini diarahkan ditutup selepas kes Demam Babi Afrika (ASF) dikesan di ladang itu.
Pada masa ini, lebih 1,000 ekor babi di ladang itu dimusnahkan serta ditanam di kawasan berkenaan dan dijangka selesai pada akhir minggu ini.
Ketua Menteri, Chow Kon Yeow berkata, situasi itu sedang dalam pemantauan dan diambil perhatian oleh Jabatan Perkhidmatan Veterinar (JPV) negeri ini.
”Keseluruhan ladang telah ditutup dan babi sedang dimusnahkan serta ditanam di lokasi pada masa ini. Langkah ini diambil bagi membendung dan mengelakkannya daripada merebak ke ladang babi lain,” katanya di sini hari ini.
Pada September tahun lalu, dua ladang babi komersial di daerah Kerian di Perak telah dilanda ASF dan langkah berjaga-jaga telah diambil bagi mengelak ia merebak ke negeri lain.
Sehingga tahun lalu, terdapat 124 ladang babi di Pulau Pinang dengan 267,348 ekor babi direkodkan dengan 64 ladang berada di Seberang Perai Utara, Seberang Perai Selatan (52) dan Seberang Perai Tengah (empat) dan empat ladang di daerah Barat Daya.-KOSMO! ONLINE


Bomba bantu urus jenazah wanita 170kg
Oleh DIYANATUL ATIQAH ZAKARYA

6 Januari 2023, 4:22 pm
JASIN – Sepasukan anggota  Balai Bomba dan Penyelamat (BBP) Jasin Bestari di sini membantu urusan pengebumian jenazah seorang wanita obesiti yang mempunyai berat badan 170 kilogram (kg) hari ini.
Jenazah wanita berusia dalam lingkungan 50-an itu selamat dikebumikan di Tanah Perkuburan Masjid Kesang Tua pada pukul 1 tengah hari.
Komander Operasi, Pegawai Bomba Kanan II K. Kalai Selvam berkata, pihaknya menerima panggilan pada pukul 12.01 tengah hari dan seramai tujuh anggota digerakkan ke lokasi.
“Pasukan bomba tiba di lokasi pada pukul 12.06 tengah hari dan menjalankan operasi membantu menurunkan jenazah ke liang lahad.
“Jenazah diturunkan menggunakan tali dan distabilkan dengan bantuan papan spinal,” katanya ketika dihubungi hari ini.
Menurut beliau, pihaknya mengambil masa lima minit untuk menurunkan jenazah dan operasi selesai pada pukul 12.42 tengah hari. Difahamkan, wanita itu menghidap masalah buah pinggang.-KOSMO! ONLINE


ST Rosyam Mart sasar 20 cawangan menjelang 2025
Oleh ABDUL RAZAK IDRIS

6 Januari 2023, 4:21 pm
SHAH ALAM – Pasaraya ST Rosyam Mart menyasarkan membuka 20 cawangannya di sekitar Lembah Klang menjelang tahun 2025.
Ahli Lembaga Pengarahnya, Datuk Rosyam Nor berkata, cawangan terbaharu yang akan dibuka adalah di Taman Ehsan Kepong seawal bulan depan.
Katanya, ini seterusnya menjadikannya cawangan ketujuh seterusnya memperkukuhkan jenama ST Rosyam Mart khususnya di Lembah Klang.
“Kita sasar buka 20 cawangan menjelang tahun 2025. InsyaAllah, selepas itu akan buka ST Rosyam untuk francais.
“Sudah tentu, kita cuba pergi lebih jauh sehingga tersenarai dalam bursa saham,” katanya ketika ditemui pemberita hari ini.
Terdahulu, ST Rosyam Mart menerima pengiktirafan daripada Malaysia Book Of Record sebagai ‘First 24 hours Upscale Wholesale Retail Market’ dalam majlis turut dihadiri Timbalan Ketua Setiausaha Perdagangan Dalam Negeri, Datuk Roziah Abudin.

Pengiktirafan tersebut diberi kepada syarikat tersebut yang menjadi pasaraya runcit pertama dibuka 24 jam tanpa bercuti selama 365 hari dalam setahun bagi tahun 2022.
Sementara itu, Ketua Pegawai Eksekutif Kumpulan Sri Ternak, Datuk Raymond Ho berkata, pasar raya tersebut akan mengadakan kempen jualan gudang bermula hari ini hingga 8 Januari.
“Diskaun sehingga 50 peratus diberikan sepanjang jualan itu dalam usaha membantu mengurangkan beban rakyat pada awal tahun ini,” jelasnya. -KOSMO! ONLINE.


Nelayan asing kendali bot nelayan tempatan di P. Pinang
Oleh SAFINA RAMLI

6 Januari 2023, 4:17 pm
GEORGE TOWN – Maritim Malaysia (APMM) Pulau Pinang menahan sebuah bot nelayan tempatan yang dikendalikan tekong dan kru warga asing di perairan Pulau Kendi, di sini semalam.
Pengarah Maritim Negeri, Kepten Maritim Abd Razak Mohamed berkata, bot Maritim Malaysia telah memeriksa sebuah bot nelayan tempatan kelas C ketika melaksanakan rondaan Op Pertiwi sekitar pukul 4.30 petang.
”Bot nelayan tempatan yang berpangkalan di Hutan Melintang, Perak ini ditahan di kedudukan 28.1 kilometer barat daya Pulau Kendi.
”Hasil pemeriksaan mendapati, bot ini dikendalikan tekong warga Thailand dan empat kru warga Myanmar berumur 26 hingga 68 tahun itu tidak memiliki sebarang dokumen pengenalan diri yang sah serta melanggar syarat sah lesen bot,” katanya dalam kenyataan di sini hari ini.
Menurutnya, mereka disyaki telah melakukan kesalahan di bawah Akta Perikanan 1985 dan Akta Imigresen 1959/63 iaitu tiada permit menggajikan warga asing daripada Ketua Pengarah Perikanan Malaysia serta tidak memiliki sebarang dokumen perjalanan yang sah. -KOSMO! ONLINE


Seleweng RM92.5 bilion: CEO syarikat swasta direman
Oleh EDDY AQMAL MOHAMED HAMIDI

6 Januari 2023, 4:42 pm
PUTRAJAYA – Seorang ketua pegawai eksekutif sebuah syarikat swasta direman lima hari berhubung isu penyelewengan perbelanjaan di bawah Pakej Rangsangan Ekonomi pada 2020 hingga 2022.
Menurut sumber, perintah reman sehingga 10 Januari itu diperoleh selepas suspek berusia 42 tahun dibawa ke Mahkamah Majistret di sini pagi tadi.
“Suspek disyaki menjadi orang tengah dalam pengagihan projek kerajaan di bawah Pakej Rangsangan Ekonomi pada 2020 hingga 2022. Dia ditahan ketika memberikan keterangan di ibu pejabat SPRM malam tadi.
“Suspek juga dipercayai menerima rasuah bagi menghubungkan kontraktor-kontraktor dan pihak atasan,” katanya kepada Kosmo! di sini hari ini.
Sumber itu memberitahu, beberapa kertas siasatan dibuka membabitkan sekurang-kurangnya lima individu disyaki dalang atau orang tengah kepada beberapa syarikat untuk memperoleh projek bernilai RM50 juta hingga RM500 juta secara rundingan terus.
“Bagaimanapun, hampir 90 peratus projek yang diberikan secara rundingan terus masih belum dilaksanakan kerana tiada pengeluaran surat setuju terima.

“Justeru, SPRM akan menumpukan siasatan ke atas baki 10 peratus projek yang sedang berjalan membabitkan perkembangan projek antara 10 peratus hingga 20 peratus,” jelas beliau.
Jelas sumber itu, setakat ini, beberapa kontraktor yang disoal siasat mengaku bersetuju membayar komisyen sebanyak tiga hingga lima peratus yang dimasukkan ke dalam akaun parti politik kononnya untuk tujuan pembiayaan politik.
Sementara itu, Ketua Pesuruhjaya SPRM, Tan Sri Azam Baki mengesahkan penahanan tersebut dan mmeberitahu, kes disiasat di bawah Seksyen 16 (a) Akta SPRM 2009.
Pada 9 Disember lalu, SPRM mengesahkan menerima butiran berhubung pecahan dana pakej rangsangan ekonomi yang dibelanjakan kerajaan pada 2020 dan 2021 berkaitan pengurusan Covid-19.
SPRM dalam kenyataan memaklumkan nilai peruntukan dianggarkan RM530 bilion meliputi RM92.5 bilion dana kerajaan dan RM437.5 bilion bukan kerajaan.
Siasatan SPRM menumpukan kepada dana sebanyak RM92.5 bilion.- KOSMO! ONLINE


Suami isteri, empat lelaki didakwa perdagangkan kanak-kanak, rogol
Oleh AZIZAH SHAFIEI

6 Januari 2023, 4:36 pm
TEMERLOH – Sepasang suami isteri berdepan dengan hukuman penjara seumur hidup selepas didakwa di Mahkamah Sesyen Temerloh atas tuduhan memperdagangkan seorang kanak-kanak berusia 14 tahun untuk eksplotasi seks antara April hingga September tahun lalu.
Bagaimanapun tertuduh, Mohd Rizal Hamzah, 38 dan Intan Wahidah Mohd Nor, 47, mengaku tidak bersalah selepas pertuduhan dibacakan jurubahasa di hadapan Hakim Jamaludin Mat.
Masing-masing didakwa mengikut Seksyen 14 Akta Anti Pemerdagangan Orang dan Anti Penyeledupan Migran 2007 yang dibaca bersama dengan Seksyen 34 Kanun Keseksaan.
Menurut kertas pertuduhan Mohd Rizal berdepan dengan lapan pertuduhan, manakala Intan Wahidah didakwa di atas tujuh pertuduhan melakukan perbuatan itu di sebuah rumah di Bera.
Mohd Rizal yang merupakan penganggur didakwa di atas pertuduhan merogol mengikut Seksyen 376(1) Kanun Keseksaan, dua pertuduhan atas kesalahan perbuatan amang seksual (Seksyen 14 (a) Akta Kesalahan Seksual Terhadap Kanak-kanak dan satu pertuduhan kesalahan perbuatan luar tabii (Seksyen 377C Kanun Keseksaan).
Mohd Rizal juga didakwa atas tiga tuduhan melakukan pengantunan (sexual grooming) iaitu berkomunikasi dengan kanak-kanak tersebut dengan niat untuk memudahkan perlakuan rogol mengikut Seksyen 12(1) Akta Kesalahan-Kesalahan Seksual Terhadap Kanak-kanak 2017.

Sementara itu, ibu kepada enam anak, Intan Wahidah yang tidak bekerja berdepan lima pertuduhan lain mengikut Seksyen 12(1) serta satu pertuduhan lagi mengikut Seksyen 14(b) Akta Kesalahan-Kesalahan Seksual Terhadap Kanak-kanak 2017.
Pendakwaan dikendalikan Timbalan Pendakwa Raya, Faizah Khalilah Zaberi dan Afidatul Azwa Kamarul Anuar manakala tertuduh diwakili peguam Aida Rahayu Abd. Rahman.
Hakim kemudian menetapkan wang jaminan keseluruhan sebanyak RM35,000 bagi Mohd Rizal dan jaminan RM29,000 bagi Intan Wahidah masing-masing dengan seorang penjamin bercagar beserta syarat tambahan, tidak boleh mengancam ganggu mangsa dan keluarga mangsa.
Dalam pada itu, empat lelaki lain turut dihadapkan di mahkamah yang sama atas tuduhan merogol dan mencabul kanak-kanak bawah umur yang sama.
Tertuduh ialah Mohd Ismail Burhan, 42; Ahmad Rudzuan Ismail, 41; Mohd Abdul Hafis Endut, 37 dan Kamaruzaman Nasir, 57.
Hakim menetapkan 1 Mac depan sebagai tarikh sebutan semula dan pengurusan kes.-KOSMO! ONLINE


Waspada sindiket tawar kerja, dakwa guna maklumat daripada SPA
Oleh SITI A'ISYAH SUKAIMI

6 Januari 2023, 4:16 pm
PETALING JAYA – Suruhanjaya Perkhidmatan Awam (SPA) menerima aduan berhubung agensi menawarkan pekerjaan menerusi WhatsApp yang membuat hantaran mesej kepada mangsa mendakwa mendapat nombor telefon daripada SPA.
Menerusi kenyaan SPA, pihak tersebut juga tidak menolak kemungkinan wujud platform media sosial lain yang digunakan bagi menjalankan aktiviti sama.
“Sehubungan itu, SPA menafikan telah memberi maklumat calon kepada pihak tertentu yang menawarkan pekerjaan.
“Malah, SPA juga tidak mengadakan sebarang kerjasama dengan mana-mana pihak untuk menawarkan pekerjaan bagi pihak SPA,” katanya hari ini.
Ujarnya lagi, SPA mengingatkan serta menasihatkan orang awam agar berwaspada dan tidak terpedaya dengan jerat sindiket penipuan seperti itu. – KOSMO! ONLINE.


Syamsul Yusof akhirnya mengaku dah nikahi Ira Kazar
Oleh MOHD. HAIKAL ISA

6 Januari 2023, 4:37 pm
PETALING JAYA – Sudah terang lagi bersuluh. Pengarah juga pelakon popular, Syamsul Yusof akhirnya mengakui bernikah buat kedua dengan Ira Kazar di Thailand, hari ini.
Syamsul atau nama sebenarnya Mohd. Syamsul Mohd. Yusof itu berkata, pernikahan bersama wanita yang selama ini dikaitkan sebagai orang ketiga dalam rumah tangganya bersama pelakon Puteri Sarah Liyana itu diwalikan oleh bapa kandung Ira, juga pelakon senior Kazar Saisi.
“Alhamdulillah, hari ini Ira Kazar telah sah menjadi isteri saya, sah di sisi syarak di sisi Tuhan,” dedah Syamsul dalam sebuah video Instagramnya.
Pengakuan tersebut sekali gus menafikan segala dakwaan mengatakan mereka telah bernikah sebelum ini adalah tidak benar.
Jelas pengarah Mat Kilau: Kebangkitan Pahlawan itu, mereka terpaksa memilih bernikah di Thailand atas beberapa faktor dan memudahkan urusan. Apa penting, pernikahan mereka didaftarkan dan mengikut cara yang sah.
Sehingga hari ini, Syamsul juga mengakui, masih bergelar suami kepada Puteri Sarah dan merayu wanita itu untuk pulang ke rumah bagi menyelesaikan kemelut mereka secara baik.

“Puteri Sarah masih isteri saya.Kepada Puteri Sarah pulanglah ke rumah supaya kita boleh berbinvang secara baik tanpa mengaibkan sesiapa.
“Sudah-sudahlah bawa anak ke sana ke mari tanpa meminta keizinan suami, saya masih suami awak,” katanya.
Tegas Syamsul lagi, dia tidak pernah terfikir untuk membelakangkan mana-mana pihak terutama keluarga dengan mengahwini Ira Kazar.
“Kepada keluarga, saya tak berniat membelakangkan sesiapapun. Yang saya harapkan adalah doa yang baik-baik daripada kedua ibu bap saya, adik-beradik dan keluarga sepupu sepapat.
“Saya juga berdoa agar keputusan yang saya buat ini dirahmati dan dilindungi Allah SWT daripada segala fitnah ataupun hasad dengki orang.
“Yang paling penting, pernikahan ini sah di sisi syarak. Itu yang paling penting,” ujarnya.
Terdahulu, Syamsul berhadapan kemelut rumah tangga dengan Puteri Sarah atas dakwaan kehadiran ‘orang ketiga’ dikenali Ira Kazar yang dikatakan mengganggu rumah tangga mereka.
Pasangan berkenaan berkahwin pada 8 Mac 2014 dengan dikurniakan dua cahaya mata iaitu Syaikhul Islam, 5, dan Sumayyah, 3.
Syamsul juga dilaporkan mahu memfailkan saman RM10 juta terhadap Jabatan Agama Islam Wilayah Persekutuan (Jawi) atas dakwaan menyebarkan kenyataan tidak benar berhubung perkahwinannya. – KOSMO! ONLINE


291 penerbangan tambahan 14 hari sempena Tahun Baharu Cina
Oleh AMREE AHMAD

6 Januari 2023, 4:50 pm
SEPANG- Sebanyak 291 penerbangan tambahan diluluskan Suruhanjaya Penerbangan Malaysia (Mavcom) sepanjang tempoh 14 hari bersempena perayaan Tahun Baharu Cina kali ini.
Berita itu dimaklumkan Menteri Pengangkutan, Anthony Loke Siew Fook sambil menjelaskan angka itu diputuskan setakat hari ini dan kemungkinan ia boleh ditingkatkan lagi.
“Apa sahaja permohonan daripada semua empat operator tempatan bagi tambah penerbangan meliputi semua destinasi domestik akan dimudah cara pihak Mavcom sendiri,” katanya.
Beliau berkata demikian selepas melancarkan destinasi baharu Batik Air Malaysia ke Jepun di Lapangan Terbang Antarabangsa Kuala Lumpur (KLIA) di sini.
Katanya, inisiatif dilaksanakan oleh semua operator tempatan itu antara kaedah kementerian menangani isu harga tiket mahal setiap kali perayaan besar.
“Masalah berkenaan diakui berlarutan sejak sekian lama apabila musim cuti perayaan utama dan menjejaskan mereka yang berpendapatan rendah untuk balik ke kampung.

“Situasi itu amat dirasai dalam kalangan penduduk Sabah dan Sarawak yang tiada pengangkutan pilihan kecuali hanya terpaksa menaiki penerbangan dari Semenanjung
“Justeru, pihak kementerian menerusi Mavcom bertindak proaktif dengan meluluskan banyak permohonan penerbangan ekstra sebagai cara pengurangan kos tambang,” katanya. – KOSMO! ONLINE


Tiada perubahan kerajaan Sabah – Anwar
Oleh ZULKIFLI MANZOR

6 Januari 2023, 3:48 pm
KUALA LUMPUR – Perdana Menteri, Datuk Seri Anwar Ibrahim memaklumkan keadaan di Sabah adalah tenang dan tiada perubahan akan berlaku pada kerajaan negeri itu.
Menurutnya, beliau telah pun menghubungi beberapa pemimpin Sabah termasuk Ketua Menteri, Datuk Seri Hajiji Noor; Presiden Parti Warisan (Warisan), Datuk Seri Mohd. Shafie Apdal dan Pengerusi Barisan Nasional (BN) Sabah, Datuk Seri Bung Moktar Radin.
“Saya juga berbincang dengan Zahid (Pengerusi BN, Datuk Seri Dr Ahmad Zahid Hamidi) dan Anthony Loke (Setiausaha Agung DAP).
“Saya tidak fikir apa-apa perkembangan itu (perubahan kerajaan negeri),” katanya selepas solat Jumaat di Masjid Bukit Aman di sini hari ini.
Semalam terdapat desas-desus berlaku cubaan menukar Hajiji Noor, gagal dan ‘Langkah Kinabalu’ itu dikatakan ada kaitan dengan gerakan daripada Warisan dan BN.
Anwar berkata, beliau cuma dimaklumkan terdapat beberapa isu di Sabah dan telah meminta Ketua Menteri Sabah berbincang dengan baik dengan rakan-rakan di politik di negeri itu.

Terdahulu, beliau meluangkan masa kira-kira 30 minit untuk menjamu selera di Medan Ikan Bakar Tanglin sebelum menunaikan solat Jumaat.
Anwar yang tiba pukul 12.48 tengah hari ditemani Ketua Polis Negara, Tan Sri Acryl Sani Abdullah Sani menikmati empat jenis lauk iaitu ikan jenanak, pari, siakap dan sotong bakar.
Turut hadir Menteri Dalam Negeri, Datuk Seri Saifuddin Nasution Ismail, Menteri Komunikasi dan Digital, Ahmad Fahmi Fadzil dan Timbalan Menteri Dalam Negeri, Datuk Seri Shamsul Anuar Nasarah. – KOSMO! ONLINE


Jay Chou bukan calang-calang penghibur
Oleh FLORINA DERIS

6 Januari 2023, 4:12 pm
PETALING JAYA – Selebriti Taiwan, Jay Chou membintangi filem aksi permotoran Hong Kong terkenal, Initial D arahan Andrew Lau dan Alan Mak yang diadaptasi daripada siri manga Jepun, Initial D.
Kehebatan bermain piano serta berbakat menggubah lagu menjadi batu loncatan buat selebriti, penerbit serta pengarah kelahiran Taiwan itu apabila popularitinya melonjak pada tahun 1998.
Jay Chou,44, mula mendapat tawaran dan diambil untuk menulis lagu pada tahun 2000 untuk penyanyi-penyanyi Cina terkemuka.
Beliau berjaya menghasilkan banyak hasil karya hebat antaranya, Greatest Works of Art yang diterbitkan pada tahun lepas sekali gus meraih lebih 20 anugerah setiap tahun.
Beliau yang berasal dari Linkou District, Taipei, Republik China di Taiwan berkahwin dengan Hannah Quinlivan pada 2015.
Jay Chou yang mempunyai tiga cahaya mata iaitu Hathaway, Jacinda dan Jaylen Romeo berjaya menjual sebanyak 25 juta album di seluruh dunia.

Anak seni yang pernah berlatih dalam muzikal klasik ini menggabungkan gaya-gaya barat dan Cina bagi menghasilkan karya-karya nafas baru seperti genre RnB, pop dan rock berfokuskan masalah kekeluargaan atau rumah tangga, perperangan dan pembandaran.
Hasil karya beliau banyak mendapat sambutan hangat di seantero benua Asia, khususnya di China, Jepun, Hong Kong, Malaysia, Indonesia, Singapura, Vietnam, Taiwan dan di komuniti Cina seberang laut.
Sepanjang beberapa tahun, beliau berjaya meraih pelbagai anugerah antaranya MTV Asia Award For Favorite Artist Taiwan (2005,2002), World Music Award for World’s Best Selling (2004), Hong Kong Film Award for Best New Performance (Initial D -2006), Hong Kong Film Award for Best Original Film (2007) dan Shanghai Film Critics Award for Best Actors (2007).
Terdahulu, nama Jay Chou tular apabila akaun media sosialnya diserang peminat bola sepak Harimau Malaya disebabkan pemasangan pentas konsertnya yang disifatkan terlalu awal dan menghalang pandangan penyokong ketika perlawanan suku akhir menentang Thailand.- KOSMO! ONLINE.


13 setiausaha politik menteri Kabinet angkat sumpah
Oleh EDDY AQMAL MOHAMED HAMIDI

6 Januari 2023, 3:35 pm
PUTRAJAYA – Perdana Menteri, Datuk Seri Anwar Ibrahim hari ini menyaksikan Majlis Angkat Sumpah Simpan Rahsia yang melibatkan seramai 13 setiausaha politik kepada menteri Kabinet di pejabatnya di sini, pagi tadi.
Upacara angkat sumpah itu didahului Azman Abidin yang merupakan Setiausaha Politik kepada Perdana Menteri.
“Turut mengangkat sumpah ialah Datuk Jamal Norubit @ Nerubi (Timbalan Perdana Menteri), Datuk Mohd. Razlan Muhamad Rafi (Kementerian Kemajuan Desa dan Wilayah), Che Zam Hamzah (Ekonomi) dan Datuk Mohammad Khairi A. Malik (Kementerian Pengajian Tinggi).
“Juga mengangkat sumpah pagi tadi ialah Suhaizan Kaiat (Kementerian Perdagangan Dalam Negeri dan Kos Sara Hidup), Mohd. Syazwan Rahimy Mohd Mokhtar (Kementerian Sumber Asli, Alam Sekitar dan Perubahan Iklim) dan Carl Douglas Victor Moosom (Kementerian Pembangunan Usahawan dan Koperasi),” katanya menerusi hantaran di Facebook.
Majlis angkat sumpah itu turut melibatkan Atiqah Syairah Shaharuddin (Kementerian Pendidikan), Dr. Muhammad Razak Idris (Hal Ehwal Agama), Ravindran Vengadasamy (Kementerian Sumber Manusia), Napsiah Khamis @ Maharan (Kementerian Kesihatan), dan Mohammad Ghazali Hajiji (Hal Ehwal Sabah, Sarawak dan Tugas-Tugas Khas).
Pada minggu lalu, seramai 10 setiausaha politik turut mengangkat sumpah antaranya Datuk Megat Zulkarnain Tan Sri Omardin, Ir. Irwan Zulkarnain Hasbie, Mikai Mandau, Chiong Yoke Kong, Ambrose Abong Bugek, Johari Kassim, Ooi Tze Min, Mohammed Kamaluddin Effendie, Lee Seang Hock dan Abdullah Izhar Yusof.

“Semoga mereka dapat laksanakan tanggungjawab yang diamanahkan ini dengan baik dan penuh tawaduk,” kata beliau. – KOSMO! ONLINE


Hujan lebat, ribut petir tertumpu sekitar Pantai Timur petang ini
Oleh KOSMO

6 Januari 2023, 3:30 pm
PETALING JAYA – Jabatan Meteorologi Malaysia (MetMalaysia) menjangkakan hujan lebat, ribut petir berserta angin kencang melanda beberapa kawasan di Semenanjung serta Sarawak hingga pukul 6 petang hari ini.
Dalam pada itu, cuaca buruk tersebut lebih tertumpu sekitar Pantai Timur melibatkan Gua Musang, Kelantan serta beberapa daerah di Terengganu seperti Hulu Terengganu, Marang dan Dungun.
“Di Pahang pula, hujan lebat dilaporkan melanda Kuantan, Pekan dan Rompin.
“Keadaan sama turut berisiko melanda Selangor (Kuala Langat dan Sepang) serta Negeri Sembilan (Seremban, Port Dickson, Rembau dan Tampin),” katanya dalam kenyataan di Facebook sebentar tadi.
Tambah kenyataan itu, hujan lebat serta ribut petir dijangka berlaku seluruh negeri Melaka dan sebahagian kawasan Johor (Kluang, Mersing dan Kota Tinggi).
“Turut terlibat beberapa kawasan di Sarawak seperti Kuching, Serian dan Samarahan,” ujarnya. – KOSMO! ONLINE


Ibu bawa 4 anak naik motosikal raih simpati
Oleh FLORINA DERIS

6 Januari 2023, 3:22 pm
PETALING JAYA – Tindakan seorang ibu menunggang motosikal di atas jalan raya bersama empat orang anak kecil disifatkan tindakan yang berbahaya mengundang simpati orang ramai.
Menerusi hantaran video di media sosial oleh Abudi Alsagoff memaparkan seorang ibu bersama empat orang anak dan tiga daripada mereka tidak memakai topi keledar terpaksa bersesak di atas sebuah motosikal jenis Honda.
“Ya Allah, risaunya melihat keluarga ini. Semoga mereka selamat dan semoga murah rezeki mendapat sebuah kereta Axia dan seumpamanya,” katanya menerusi ruangan kapsyen.
Di ruangan komen, rata-rata netizen mendoakan keselamatan keluarga tersebut dan ada juga yang mendoakan agar mereka dimurahkan rezeki.
“Semoga dipermudahkan urusan makcik,” ciap seorang pengguna, @nabilahazmie.
“Jika sesiapa mengetahui alamat dan cara untuk menghubungi mereka, tolong hubungi saya,” tulis seorang pengguna,@wotahmeelun.

“Selalu teringin hendak menolong orang tepi jalan tapi sehingga kini asyik terjumpa lelaki saja, saya bersikap sedikit paranoid sebab terlalu banyak menonton filem jenayah,” ciap @sha_zatul pula.
Hantaran video tersebut seterusnya telah meraih sebanyak 18,400 jumlah tontonan setakat ini. – KOSMO! ONLINE


Warga emas ditemui tergantung dalam stor
Oleh NOR AINNA HAMZAH

6 Januari 2023, 3:55 pm
REMBAU – Seorang lelaki warga emas ditemui mati dalam keadaan tergantung di dalam sebuah stor di daerah ini semalam.
Ketua Polis Daerah Rembau, Deputi Superintendan Hazri Mohamad berkata, pihaknya menerima maklumat berhubung kejadian itu daripada cucu saudara si mati pada pukul 10 pagi.
Sepasukan polis dikejarkan ke lokasi kejadian untuk menjalankan siasatan lanjut.
“Lelaki berusia 63 tahun itu disahkan meninggal dunia oleh pegawai perubatan dari Klinik Kesihatan Rembau.
“Berdasarkan siasatan, warga emas tersebut tinggal bersama anak saudaranya serta kakak. Anak saudaranya menemui lelaki itu dalam keadaan tergantung di dalam stor belakang rumah.
“Siasatan lanjut tidak menemui apa-apa unsur jenayah dalam kes kematian lelaki tersebut,” katanya di sini hari ini.

Mayat warga emas itu dihantar ke Hospital Rembau di sini untuk proses bedah siasat.


Batik Air mula terbang ke Tokyo, Osaka
Oleh AMREE AHMAD

6 Januari 2023, 4:08 pm
SEPANG- Batik Air Malaysia kembali terbang ke Sapporo Chitose di Jepun selain mula memperkenalkan dua destinasi baharu di negara itu iaitu Tokyo Narita dan Osaka Kansai.
Majlis pelancaran destinasi itu disempurnakan Menteri Pengangkutan, Anthony Loke Siew Fook di Lapangan Terbang Antarabangsa Kuala Lumpur (KLIA) di sini hari ini.
Ketua Pegawai Eksekutifnya, Kapten Mushafiz Mustafa Bakri berkata, tiga laluan tersebut bakal melonjakkan imej negara sebagai destinasi percutian pada masa akan datang.
“Kami berbangga dapat membantu Malaysia menjana sektor pelancongan tempatan dan menawarkan peluang perniagaan untuk diteroka luas kedua-dua negara.
“Tiga destinasi itu memiliki keunikan tersendiri sekali gus menzahirkan perasaan optimis ramai warga Jepun datang ke Malaysia,” katanya semasa berucap pada majlis itu.
Pada masa sama, Batik Air Malaysia bakal menambah kekerapan penerbangan ke Kuching dan Kota Kinabalu sebanyak 35 kali bermula 18 Januari ini bersempena Tahun Baharu Cina.

“Tiket juga ditawarkan pada harga tetap yang kompetitif iaitu RM299 ke Kuching dan RM399 ke Kota Kinabalu dengan tawaran dibuka sehingga 15 Januari ini,” ujarnya. – KOSMO! ONLINE


[VIDEO] Ira Kazar sah bergelar isteri Syamsul Yusof
Oleh ALWANI ZAFIRAH

6 Januari 2023, 4:03 pm
PETALING JAYA – Spekulasi berkaitan pengarah kontroversi, Syamsul Yusof, dan Ira Kazar yang didakwa sudah bernikah akhirnya terjawab apabila mengesahkan perkara itu menerusi video dimuat naik dalam laman Instagram sebentar tadi.
Menurut Syamsul, pernikahannya bersama Ira berwalikan bapa wanita itu yang juga pelakon veteran, Kazar Saisi.
“Hari ini saya bergelar suami Ira dengan berwalikan bapanya, Saisi. Ira kini sah menjadi isteri saya di sisi syarak dan Allah,” katanya.
Dalam pada itu, Syamsul turut mengucapkan terima kasih kepada masyarakat yang bersabar menanti perkembangan terbaru termasuk isu rumah tangganya yang menjadi topik hangat di media sosial.
“Penghujungnya, saya kena beri penjelasan terhadap setiap persoalan. Seperti dikatakan, saya akan meletakkan titik noktah terhadap isu rumah tangga yang tidak sepatutnya di kongsi dalam media sosial, tetapi nak buat macam mana.
“Alhamdulilah saya telah bernikah dengan Ira di Thailand. Ada sebab saya memilih berkahwin di sini bagi memudahkan beberapa perkara,” jelasnya.

Bercerita lanjut, Syamsul memaklumkan perkahwinan keduanya itu sudah didaftarkan secara sah hari ini dan berharap isteri pertamanya, Puteri Sarah dapat pulang ke rumah untuk  menyelesaikan masalah mereka secara baik, bukannya mengaibkan mana-mana pihak.
“Saya mahu menegaskan Puteri Sarah masih isteri saya. Kepada Puteri Sarah, pulanglah. Pulanglah ke rumah agar kita dapat berbincang dan tak perlu dihebahkan dalam media sosial. Bawa anak-anak kita balik.
“Apa sahaja kita berbincang di rumah tanpa perlu mengaibkan saya,” ujarnya.
Syamsul berkata, dia juga tidak berniat membelakangkan keluarganya.
“Tak pernah terlintas membelakangkan keluarga, Saya harap doa baik-baik daripada ibu bapa, adik-beradik dan keluarga.
“Saya berdoa keputusan yang saya buat dirahmati dan dilindungi Allah daripada segala fitnah, hasad dengki serta niat jahat.
“Paling penting, saya mengharapkan doa terbaik. Saya bukan manusia sempurna, ada masanya melakukan kesilapan,” katanya. – KOSMO! ONLINE


Agong solat Jumaat di Cameron Highlands
Oleh AHMAD SHAHERMAN SHAMSURI

6 Januari 2023, 4:13 pm
CAMERON HIGHLANDS – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan berangkat menunaikan solat Jumaat di Masjid Abu Bakar, Tanah Rata di sini hari ini.
Keberangkatan tiba Al-Sultan Abdullah pada pukul 1.25 tengah hari di masjid itu disambut Menteri Besar Pahang, Datuk Seri Wan Rosdy Wan Ismail dan Setiausaha Kerajaan negeri Pahang, Datuk Seri Dr. Salehuddin Ishak.
Turut hadir, Ketua Polis Pahang, Datuk Seri Ramli Mohamed Yoosuf dan Ahli Parlimen Cameron Highlands, Datuk Ramli Mohd. Nor.
Selesai solat Jumaat, Al-Sultan Abdullah berkenan bersalaman dengan jemaah dan mengurniakan sumbangan berbentuk barang makanan kepada 61 orang asnaf di pekarangan masjid berkenaan.
Baginda juga sempat meninjau kawasan banjir dan memberi sumbangan kepada mangsa banjir di Kampung Baru Kampung Raja. – KOSMO! ONLINE


Dua penumpang AirAsia mengamuk, diusir keluar pesawat
Oleh KOSMO

6 Januari 2023, 3:42 pm
PETALING JAYA – Tindakan dua lelaki asing mengamuk di dalam sebuah pesawat memakan diri apabila mereka diusir oleh kru AirAsia.
Menerusi satu klip video yang dimuat naik di Twitter Travel Jimat, kejadian dipercayai berpunca daripada salah seorang penumpang yang kehilangan barang iaitu fon telinga.
Bagaimanapun, perkara itu berlanjutan sebelum mengamuk dan menumbuk bahagian kabin.
Difahamkan, berikutan insiden kekecohan itu, penerbangan dari Kuala Lumpur ke Phuket, Thailand pada 26 Disember lalu turut tertangguh selama 90 minit.
“Kru penerbangan membuat laporan kepada kapten sebelum diarahkan untuk mengeluarkan kedua-dua penumpang berkenaan.
“Kejadian reda dan dua penumpang tersebut meninggalkan pesawat sebelum keadaan kembali selamat untuk berlepas,” katanya.

Dalam pada itu, penumpang lain yang berada dalam pesawat tersebut memberikan pujian kepada seluruh kru penerbangan kerana berjaya mengawal keadaan.
“Terima kasih kepada semua kakitangan AirAsia yang berdedikasi termasuk pihak keselamatan atas tindakan yang profesional,” ujarnya. – KOSMO! ONLINE


Piala AFF: Harimau Malaya lulus ujian awal, atasi Thailand 1-0
Oleh MOHD. FITRIE MUHAMAD

7 Januari 2023, 10:31 pm
KUALA LUMPUR – Harimau Malaya terus menghidupkan impian ke final Piala Persekutuan Bola Sepak ASEAN (AFF) selepas menewaskan juara bertahan, Thailand 1-0 pada aksi separuh akhir pertama di Stadium Nasional Bukit Jalil, sebentar tadi.
Jika perkiraan atas kertas dan kualiti permainan secara keseluruhan diambil kira, peratusan seakan lebih berpihak kepada skuad Gajah Perang sebaliknya magis pengendali negara, Kim Pan-gon sekali lagi terbukti dan kali ini disaksikan oleh lebih 62,000 penonton di stadium.
Selain ketangkasan penjaga gol negara, Ahmad Syihan Hazmi Mohamed, kerajinan Lee Tuck membantu tugasan bertahan, pertahanan muda negara, Sharul Nazeem Zulpakar juga turut mencuri perhatian apabila tenang membaca gerakan lawan dan berjaya melakukan hadangan bersih.
Keputusan itu menyaksikan kemarau kemenangan Thailand ke atas Malaysia terus berpanjangan, kali terakhir Gajah Perang atasi Harimau Malaya adalah pada 17 Disember 2014.
Tonggak negara, Faisal Halim yang menyambut ulang tahun kelahiran ke 25 hari ini memperoleh hadiah bermakna apabila menyumbangkan gol pembukaan perlawanan pada minit ke-11 selepas menerima hantaran berkualiti daripada V Ruventhiran.
Minit ke-28, Faisal yang memiliki ruang untuk melakukan rembatan dari luar kotak penalti bertindak lebih cemerlang, melorongkan bola kepada Quentin Cheng sebaliknya kesempatan itu gagal disudahkan dengan baik.

Reaksi balas yang ditunjukkan pasukan pelawat nyata menghadirkan rasa cemas kepada penyokong negara namun beberapa peluang terbaik dicipta tidak dapat disudahkan dengan lebih sempurna malah Ahmad Syihan turut bertindak cemerlang.
Sepuluh minit selepas aksi bersambung, pengadil perlawanan terus menjadi bahan cerita dikalangan peminat tempatan selepas Kim Dae Yong membatalkan gol kedua negara menerusi Darren Lok kerana mendakwa berlaku kekasaran sebelum jaringan terhasil.
Minit ke-63, suasana bertambah hangat apabila ‘ekor Harimau Malaya’ meraikan ketangkasan Ahmad Syihan yang menafikan percubaan jarak dekat Ekanit Panya.
Aksi separuh akhir kedua dijadualkan berlangsung di Stadium Thammasat, Selasa ini. – KOSMO! ONLINE